qundao/data-zh-poetry huggingface dataset:
补松同年招同蒿叟仁先恪士寻西溪饮交芦庵观所藏卷子
作者：陈三立
朝代：清
体裁：古风

揽胜偶师儒，移航接村店。共载壶榼俱，传笑一水遍。港汊溯弯环，澜沫欲飞溅。历历十二桥，进寸视转战。蔽溪革命草，滋蔓愈葱茜。非种应运生，谁补五行传。恣探搴岚霞，峰壑极怪变。绰约金银台，示现华鬟面。坞隔荒庵在，聊厚怀贤愿。斯人一往踪，留癖起狂狷。老僧列藏轴，风味瀛洲彦。取醉题纸尾，照席柿颗艳。赏奇获物表，莫问花如霰。
袁伯夔母唐太夫人八十寿诗
作者：陈三立
朝代：清
体裁：古风

昔诵中垒传，首揭贤明号。邦国系污隆，匪独承家要。夐哉成周盛，致治极胎教。昏风沦世族，旧典久不耀。踰检弛礼防，靡靡趋轻躁。维俗获女宗，其德凝且劭。采蘋佐勤劳，断机示则效。寤寐绝纷华，众逐无一蹈。温息阶树荣，冲襟海云照。氛祲荡摩间，元精自恋嫪。诱儿媚文学，屏世隐雾豹。此事长相娱，天鉴神所劳。
袁伯夔母唐太夫人八十寿诗
作者：陈三立
朝代：清

昔诵中垒传，首揭贤明号。邦国系污隆，匪独承家要。夐哉成周盛，致治极胎教。昏风论世族，旧典久不耀。踰检弛礼防，靡靡趋轻蹂。维俗获女宗，其德凝且劭。采蘋佐勤劳，断机示则效。寤寐绝纷华，众逐无一蹈。温息阶树荣，冲襟海云照。氛祲荡摩间，元精自恋嫪。诱儿媚文学，屏世隐雾豹。此事长相娱，天鉴神所劳。
袁绶瑜度支奉使过金陵因赠
作者：陈三立
朝代：清
体裁：七言律诗

纷披一代风骚手，老汝车尘驮影间。别后梦魂鲸鳄绕，望中楼阙燕鹂攀。验方早解治症结，问俗宁能赋土山。留得江南灯穗几，槎枒肝肺对酡颜。
西华门郊步
作者：陈三立
朝代：清
体裁：五言律诗

城阙生温吹，盘旋丛薄间。风衔箫鼓落，晴带鸟乌閒。选坐前朝石，飞光压驮山。有湫如破镜，曾写旧容颜。
西山展墓林诒书提学易实甫大令同游·其一
作者：陈三立
朝代：清
体裁：古风

提携隔岁心，还我松楸山。出郭指白云，渡头霁旭间。二客快褰裳，野航玩潺湲。宿雨汇盛涨，驿程杳莫攀。斜趋得狭港，数尽杨柳湾。巨浸忽前横，浩漫逐飞鹇。鯈游琉璃盆，蛙聒不可删。吾侪殉一逞，安用问痌瘝。木杪系市屋，觅餐踏茅菅。泥水溅槃案，一哭留酒颜。
西山展墓林诒书提学易实甫大令同游·其三
作者：陈三立
朝代：清
体裁：古风

鸡鸣客安之，窜入山深处。独留荐时物，凄凄抚坟树。屡愆焚黄期，宁有缚人具。政繁世难亟，何者可奔诉。泠然春风回，影我蹒跚步。一往江海思，并作泪如注。仰天飘鷇音，牛迹成新故。宿草尚自活，层松亦堪数。华表待鹤归，千岁犹旦暮。去住与客同，山川但回顾。
西山展墓林诒书提学易实甫大令同游·其二
作者：陈三立
朝代：清
体裁：古风

蛟窟幸自脱，螺径仍互没。蓝舆绕冈阜，向背穿丛樾。下压汪汪陂，卧镜烛眉发。山花颇牵引，到眼乱红白。时惊栖鸟起，狂走怪此客。渐寻车辄高，岩气益盘结。超超世外踪，漠漠云中宅。斜阳映峥庐，桃柳初秀发。墙碣蜗已篆，厨书鼠罢齧。楼头万古意，倚眺剧呜咽。
西山道中
作者：陈三立
朝代：清
体裁：五言律诗

城馆温归梦，鸣箯复此行。远林乾雨气，小市聚溪声。攫肉乌应熟，衔鱼鹭已横。残年寻一壑，霭霭瘴云生。
西山道中杂述·其一
作者：陈三立
朝代：清
体裁：五言绝句

郭外春风高，渡头春浪掷。清明上冢人，啼鸦啄魂魄。
西山道中杂述·其三
作者：陈三立
朝代：清
体裁：五言绝句

灵气望城冈，飞花覆酒所。西山诚昵余，云中与谁语。
西山道中杂述·其二
作者：陈三立
朝代：清
体裁：五言绝句

色霁柳一堤，靓妆桃两户。相看脉脉愁，都映纸钱舞。
西山道中杂述·其四
作者：陈三立
朝代：清
体裁：五言绝句

草木气相裹，鹧鸪声亦哀。元年填畔路，履迹记苍苔。
见道旁菜畦春意盎然口占
作者：陈三立
朝代：清
体裁：七言绝句

韭甲菘苗纵复横，清渠倒引白虹明。游人指取春深处，恰有晴鸠一片声。
观仇涞之同年新筑园亭
作者：陈三立
朝代：清
体裁：古风

复成桥畔旧官屋，十载经过一偷目。此来俊侣导我游，已辟小园拥梅竹。短彴深池微映带，饱霜秃树罗矗矗。斜通别熊鉴溪水，补壁钟山悬画幅。天清石气暗吹嘘，坐觉南朝匿吟腹。仇侯醉面了公家，日听歌呼换杀戮。
观俞园桂花初开
作者：陈三立
朝代：清
体裁：古风

迎门秋风香，枝枝灿金粟。蜂蝶不知寻，一杖老夫独。步依蛇蚓径，晴吹微息触。别株影婆娑，培以凉万斛。将夕纤月生，烟痕写溪屋。淹留欲怀人，蜕世禅味足。
观恪士园亭
作者：陈三立
朝代：清
体裁：五言律诗

薄雪覆深晴，流光与目成。含春梅擅态，动壁竹谐声。鹰翅骄竿末，鱼苗试水程。一襟迎万壑，閒看夕岚生。
观日本优场杂舞
作者：陈三立
朝代：清
体裁：古风

矗矗竹竿承屋椽，一人插肩屹如山。一儿猱升据其颠，盘辟撇掣风雹旋。趾钳竿尾反侧间，纵躯横伏翼两拳。衔掷锦帕落九天，四无依倚危哉艰。须臾满堂声飒然，戈壁万里一儿前。荒忽穹冥扑飞仙，翻项掀臂凌虚悬。跃就一绳卧作毡，群儿争投恣所便。头脊尻掌相钩攀，或若垂瀑若拖烟，霹雳破柱虹饮川。又有一儿势孤骞，崭岩廓落迷归年。一儿仰足天梯连，倒影下压舞蹁跹。葳甤宝盖立华鬘，眩乱变灭万目怜，嗟汝狡狯谁为传。
观玉井种荷
作者：陈三立
朝代：清
体裁：五言律诗

小辟种荷池，兰干拥醉窥。雨明擎袅袅，烟细倚离离。饱入蜻蜓色，初教蛱蝶知。一花为世界，明日待怜谁。
观龙井同蒿叟仁先
作者：陈三立
朝代：清
体裁：古风

佛阁清且严，碧岩四堆拥。先登蒿庵翁，元精牖凿空。深坐据孤罴，面壁听曳踵。入笑把茗碗，吾亦贾馀勇。兹山夙未历，小儒信一孔。疗渴出寻逐，荦确掠邱垄。树皆石上生，坚瘦并骨耸。下有潜龙湫，避世自矜宠。灵淙但娱客，洗镜冷铅汞。溢流韵琴筑，情盈营魄动。接搆写天倪，万象删其冗。品泉一大事，戒谁笔南董。
视女婴入塾戏为二绝句·其一
作者：陈三立
朝代：清
体裁：七言绝句

两三间屋小如舟，唤取诸雏诵九流。莫学阿兄誇手笔，等閒费纸帻沟娄。
视女婴入塾戏为二绝句·其二
作者：陈三立
朝代：清
体裁：七言绝句

公宫化杳国风远，图物西来见典型。安得神州兴女学，文明世纪汝先声。
视邠岘葬处
作者：陈三立
朝代：清
体裁：五言律诗

当门山小却，互转得新阡。抔土真亲汝，杯浆与问天。日温松气合，烟瘦鸟声传。休忆颓龄母，听潮涨海边。
觚庵南下信宿旧庐遂之沪入浙顷倦游重过取下关还都叙别一首
作者：陈三立
朝代：清
体裁：七言律诗

拂去缁尘向江海，贸船更看富春山。可怜寸抱关饥饱，未死閒情自往还。国事何堪言大计，溪光馀此对衰颜。明年花发围儿女，入梦寻余学闭关。
觚庵园梅盛开夕风起未及往视
作者：陈三立
朝代：清
体裁：七言绝句

邻园烂熳一株梅，准拟衔杯绕百回。今夕风狂天欲雪，祇愁移向梦中开。
觚庵园看梅
作者：陈三立
朝代：清
体裁：七言绝句

微晴溪水浸流霞，亭角新香醉晓鸦。一岁已为山鬼误，更无才思咏梅花。
觚庵园红梅雨树盛闭戏占绝句·其一
作者：陈三立
朝代：清
体裁：七言绝句

哈同园里百株梅，初伴孺人踏嫩苔。归对双鬟照溪雨，含颦应待抱琴来。
觚庵园红梅雨树盛闭戏占绝句·其二
作者：陈三立
朝代：清
体裁：七言绝句

乱离怀抱送天涯，照我昏昏倚此花。翠鸟祇啼王气尽，可知处士亦无家。
觚庵茅亭晚望
作者：陈三立
朝代：清
体裁：古风

四山日落风泠泠，紫霞罩野长烟青。蔽亏林树暗城郭，光回一水犹晶荧。拂襟蹑履茅亭上，归栖万翼啼相向。补缀楼栏星点稀，荡摩霄汉笳声怆。穷冬鱼鳖阻安流，小舸短篷未可傍。为想横戈恣杀戮，妇孺呼号投盛涨。眼前创痍少苏息，江山始觉还清旷。主人隔我葡桃卮，宁倚口舌扶时危。缁尘眯目不能去，微怜梅萼空存枝。万象沈冥月初白，满抱悲欢对今夕。手扪钟阜霜露垂，应出魍魉识归客。
讱盦至庐山过我松门别墅手携填词图属题为破戒缀句以纪因缘
作者：陈三立
朝代：清
体裁：七言绝句

快传社咏海之滨，接语匡山面目真。跂石门前定何味，万松浮月写词人。
许苓西乞题文待诏画卷
作者：陈三立
朝代：清
体裁：七言绝句

传阴老树拥琅玕，亭子长留赋考槃。借问何方娱独坐，无天无日不知寒。
许苓西属题先德岱麓旁双松图·其一
作者：陈三立
朝代：清
体裁：七言绝句

铁干纵横岳气扶，雄人挂眼立踟蹰。双龙终古缠雷雨，肯伴云亭五大夫。
许苓西属题先德岱麓旁双松图·其二
作者：陈三立
朝代：清
体裁：七言绝句

写图车下宝传家，出示犹惊万怪拿。湖宅从今添蔽荫，满飞松气湿栖鸦。
许贞女莲芳事略潭秋属题
作者：陈三立
朝代：清
体裁：七言绝句

邵侯传札表芳踪，贞苦乡媛旷代逢。安得驱车抵留下，龙钟犹及访孤松。
访周处读书台
作者：陈三立
朝代：清
体裁：古风

吹尘东风颠，巷穷截峻郭。矶步留幽构，望眼江潮落。生烟划塍圃，面山投乌鹊。向往旷代上，雄姿伏一壑。借问读何书，哂但观大略。不如注虫鱼，见豢天禄阁。缩手蛟虎前，彼固尸高学。趣出阿世儒，微感弄冥漠。
访方伦叔老人迷途而返怅然有作
作者：陈三立
朝代：清
体裁：七言律诗

老学方髯趣向殊，卜椽散地傍榛芜。閒鞭蹇乘邀同醉，绕遍坟山不可呼。微雨笼晴妨冷暖，层霄望气立斯须。人间信有秦人洞，归听墙枝鹊唤雏。
访杨子琴同年不遇·其一
作者：陈三立
朝代：清
体裁：七言绝句

春阴如墨染单车，过市偷看柳贯鱼。一号揭橥坊巷底，无人知是草玄庐。
访杨子琴同年不遇·其二
作者：陈三立
朝代：清
体裁：七言绝句

满意魂翻变徵声，弥天哀愤坐中倾。应门剩就褒僮语，恐为行吟踏月明。
访瘦唐伯沆团书馆偕登扫叶楼看雨
作者：陈三立
朝代：清
体裁：古风

藤萝缦堞交谷风，疾车碾石声隆隆。斜阳挂树映崇馆，入瞻缥架楼廊通。窟宅凶魔恣反覆，拨烬留此琅嬛宫。王生雅尚希柱下，洗读书眼穿群蒙。吾乡继往憨御史，缀缉献典从写工。儒墨显晦彼有命，欲移十手垂无穷。罢茗披衣蝉噪襄，偕踏微径摩幽丛。勇蹑百级上杰阁，云天杳杳横孤鸿。涨湖散气芰荷绿，众壑撼坐烟岚红。雷声回望半城雨，晴光划野争雌雄。荡摩帆楫裹金碧，下饮江水辉双虹。烛照须眉狎奇景，吟思已满天南东。老僧触热去不返，饭萝卧砌经床空。伶俜吊影二三子，轻世肆志将毋同。
访西观察次韵见诒复和酬之
作者：陈三立
朝代：清
体裁：七言律诗

琢句腾为干镆光，低昂取醉拨糖霜。魂乾蠹籍孤檠告，愁荡蝉音万叶凉。坐觉风雷增汹汹，独支皮骨向苍苍。吟边閒却功名手，畏垒依稀更有乡。
诒公约
作者：陈三立
朝代：清
体裁：七言律诗

穷海归来竟结邻，啸吟从此接昏晨。分畦菜甲看看长，映户榴枝灼灼新。乐府述灾盈纸泪，泥涂挥汗过江身。胡床待卧溪风里，月上要遮网素鳞。
诔亡室罗孺人联四首·其一
作者：陈三立
朝代：清
体裁：联

招魂于汝颍之间，落月寒江，应归环佩；伤心在儿女以外，情天孽海，相与缠绵。
诔亡室罗孺人联四首·其三
作者：陈三立
朝代：清
体裁：联

遗弱息以累高堂，瑟柱机丝长饮恨；抚空棺而留异域，春镫秋月独伤神。
诔亡室罗孺人联四首·其二
作者：陈三立
朝代：清
体裁：联

午夜掩青帏，暗烛鸣虫，此后著书谁伴我；华年凋素镜，空江落木，他乡返骨最怜卿。
诔亡室罗孺人联四首·其四
作者：陈三立
朝代：清
体裁：联

万里滞孤舟，那堪镜箧珠奁，人天永别；十年留好梦，犹记琼楼玉宇，风月双清。
诣朱古微同年寓宅迷道而返
作者：陈三立
朝代：清
体裁：五言律诗

中有隐君子，千街不可寻。氛埃冲猎猎，光景隔深深。谁共斯人语，空知辟地心。还过谷口郑，一證去来今。
诵仁先为义州李公孙题五岳楼三字榜诗一篇本事颇异书其后
作者：陈三立
朝代：清
体裁：五言律诗

梦识神仙字，辉辉五岳楼。公孙增故事，落笔接诗流。谁住虚空界，真思汗漫游。奇情迎幻景，播荡海云秋。
诵仲林山亭见落木诗题此和之
作者：陈三立
朝代：清
体裁：五言律诗

吾爱范生句，能令万壑清。酒怀当叶下，悲唱挟江鸣。槛断鱼龙影，矶回隼鹊晴。相携在天地，杯底看秋城。
诵樊山涛园落花诗讫戏题一绝
作者：陈三立
朝代：清
体裁：七言绝句

凭饮三危服九华，弥天四海一相誇。仲尼已死文王没，乞得閒愁赋落花。
诵赵尧生胡铁华杨昀谷夏吷厂唱酬之作次韵书其后
作者：陈三立
朝代：清
体裁：古风

海云垂屋苍鹰过，仰面秃翁真计左。孱躯亦杂疮痍一，祇应受吊不受贺。忧来端恐幻千劫，鳌柱倾折鸿濛破。化城醇俗有根柢，尤痛竖儒拾馀唾。扬旗鸣角姑置之，肯从夷市授吟课。踏园春献梅百株，行野影卧篁万个。羁人三四罢寻赏，截句诘盘偎冷锉。眉山双井嬗法乳，此事顿渐别上坐。各摅穷抱诉冥漠，更飞逸兴忘坎坷。我展硾笺倚墙柳，新荑正待嫩晴作。不舍细字如牛毛，欲借高名压驴驮。杨生空囊偏屡徙，纵许逃诗那逃饿。小车争撼扆虹园，轹釜声中强叠和。
读仁先和章感题
作者：陈三立
朝代：清
体裁：七言绝句

浴雪顽山照并栖，合魂木石问孤携。弥天忧患藏襟袖，散入鸦窠作夜啼。
读侯官严复氏所译英儒穆勒约翰群己权界论偶题
作者：陈三立
朝代：清
体裁：古风

自有天地初，莽莽灵顽界。既久挺人群，万治孕变怪。圣哲亦何为，扶生掖凋瘵。其义弥亭毒，日震聋与聩。吾国奋三古，纲纪匪狡狯。侵寻狃糟粕，滋觉世议隘。夭阏缚制之，视息偷以惫。卓彼穆勒说，倾海挈众派。砭懦而发蒙，为我斧天械。又无过物忧，绳矩极显戒。萌芽新道德，取足持善败。复也雄于文，百幽竭一嘬。扬为皦日光，吐此大块噫。玄思控孤谊，馀痛托绍介。挑灯几摩挲，起死偿夙快。
读侯官严氏所译社会通诠讫聊书其后
作者：陈三立
朝代：清
体裁：古风

悲哉天化之历史，虱于穹宙宁避此。图腾递入军国期，三世低昂见表里。我有圣人传作尸，功成者退恶可欺。蜕形范影视炉捶，持向神州呼吁之。
读史偶书
作者：陈三立
朝代：清
体裁：七言绝句

蛮夷大长自称戈，行乐馀年讵有他。多事陆生通一语，始疑帝号窃臣佗。
读吴昌硕老人缶庐诗题句
作者：陈三立
朝代：清
体裁：五言律诗

未坠广陵散，孤追正始音。名为三绝掩，老有一灯深。肺腑铭文字，灵仙影枕衾。夜楼昏海雨，警我瘦蛟吟。
读汉书盖宽饶列传聊短述
作者：陈三立
朝代：清
体裁：古风

五帝官天下，传贤贸君权。韩氏为易传，大谊明其然。次公称引之，摩切世主前。酒狂中感激，道窥天地先。当时坐大逆，大辟遂加焉。拟以萌求禅，列剖无由缘。自刭北阙下，众庶莫不怜。千载去寥寥，迂怪谁复传。激昂郑昌颂，悱亹王生篇。议者执金吾，今则誉汝贤。
读郑苏盦六十感愤诗戏和代祝
作者：陈三立
朝代：清
体裁：古风

乙盦登七十，苏盦亦六十。海滨成二老，觞辰差旬日。一楼一天帝，据之各无匹。乙盦杜德机，奇哀寄示疾。苏盦徇变雅，腾吟如草檄。二子痴则同，苏盦益傲物。不知老将至，胸伏万锐卒。待世非弃世，天护龙蛇蛰。屋山垂海云，揽结溢渴笔。传观助张目，余年六十七。
读顾所持自写遗诗悼以此作
作者：陈三立
朝代：清
体裁：古风

蜀士骚雅宗，结交计偕辎。翰墨照辇下，两绝书与诗。诗参曹洞禅，书夺玉局姿。貌颜接温温，制行无瑕疵。沾醉仍嗫嚅，吐喉中然疑。蹭蹬王城内，善键藏和随。曳履十年间，俱滞江汉湄。玩月菱湖台，把酒洪山祠。延下乃园榻，日绕百本梅。联吟对霜霰，夜几拨死灰。世故促聚散，梦魂各尊罍。子终缚一官，捧檄全乌私。为政不辍学，藻思逾纷披。挟策以亡羊，甘博长吏嗤。运极煽巨变，城隍殷鼓鼙。奉母有闭门，忍视血如縻。乱定赋北征，乞食支饥羸。吞声过苑囿，感旧瞻罘罳。穷愁搅忠愤，阴阳食其脂。戢棺目不瞑，寝膳谁扶持。万里望儿辰，倚闾犹忘疲。巫阳肯下视，哀气缠风雷。隔岁忝初度，辱制缣幅遗。孰谓称心咏，留作永诀辞。九州眩播荡，党辈今安之。杨吴久歇绝，乔宋方流离。及门仗阿康，求稿宝鼎彝。跃纸蔚鸾凤，引毫蟠蛟螭。平生结习在，聊待后世知。昏灯勘海屋，泪落魏衍痴。
谢复园翁客湖上过示唁苍虬新句因赠
作者：陈三立
朝代：清
体裁：七言绝句

椎结飘吟湖水秋，尽倾哀怨对苍虬。佣书觅食无归处，魂冷当年海日楼。
谢琴初惠湖蟹·其一
作者：陈三立
朝代：清
体裁：七言绝句

索居无复持螯兴，况对荒城雨满天。初折晴枝酿秋味，更分馀味五湖船。
谢琴初惠湖蟹·其二
作者：陈三立
朝代：清
体裁：七言绝句

道士高名百蟹传，只疑白下蟹如钱。欲看涎滴胡侯坐，风味参差话昔年。
谢苓西观察惠蜜酒杏露纸烟三物
作者：陈三立
朝代：清
体裁：古风

疴疠得解尚骨立，把玩长日如小年。使君筐箧搜海市，馈我瑰物娱细毡。蜂房割蜜变香酿，杏颗蒸露浮汞铅。沁脾不减九酝美，苏肺劣比三危鲜。捲烟束纸出夷制，竹筒一吷适且便。酒阑饭了起扪腹，嘘吸沆瀣翻云烟。颇怪谣俗惬嗜好，漏卮坐令输金钱。孱躯亲遣藏屋壁，胜赏取对秋蟾妍。
谷日沈梅两观察假园厅饯寿丞应召入都
作者：陈三立
朝代：清
体裁：七言律诗

芜秽园芳亦自嗤，遽叨移酌进琼糜。晚晴树石明襟色，小语池台切鬓丝。预卜跛驴驮醉起，坐看高鸟集条迟。姓名行念屏风记，负扆图成更一窥。
谷日立春喜晴次和谭芝云翰林
作者：陈三立
朝代：清
体裁：七言律诗

春动枝头鸟语催，晓风暖坼雪残梅。九垓震荡留吟几，万象低昂映酒杯。藩镇兵犹乘衅起，海邦使播歃盟回。腐儒把玩微阳复，莫问饥肠破疾雷。
豁蒙楼晴望
作者：陈三立
朝代：清
体裁：七言律诗

倚阁晴开落木村，千山骨立万鸦翻。壤砖井口生寒吹，短草城头盖烧痕。终古劫灰如未扫，孤游心事与谁论。冰湖一角嵌洲渚，换对须眉日又昏。
贺周立之六十联
作者：陈三立
朝代：清
体裁：联

纵谈王霸藏诗境；同命岩峦养道心。
贺康有为六十联
作者：陈三立
朝代：清
体裁：联

十九年归公老矣；三千界怀佛何如。
贺李一平结婚联
作者：陈三立
朝代：清
体裁：联

笃行鸿光维世教；高风陶翟恋山居。
贺陆丹林四十联
作者：陈三立
朝代：清
体裁：联

青山作屏，朝挹爽气；红树围屋，夜起清吟。
贻季词
作者：陈三立
朝代：清
体裁：七言律诗

亲受佳人肺腑言，江回海断几朝昏。徘徊歧路天将厌，分付深杯道已尊。还著病魔供老悖，欲依星变讼烦冤。胸中水镜眉黄气，知有閒鸥日到门。
赋赠梅畹华
作者：陈三立
朝代：清
体裁：七言绝句

君携瀛海潮音返，我挟匡庐黛色来。邂逅清溪好时节，蟹螯初大菊初开。
赠严几道六十生日
作者：陈三立
朝代：清
体裁：古风

羲纽日陵迟，萌蠢困梏桎。不睹万派归，奚缘综道术。夫子实先觉，观海动颜色。雅记张九家，宝书辨百国。道论贯异文，咀华返其质。呵气弥大千，中有化人出。风雾震电交，金臂回眸疾。恍惚与接搆，惊喜恣笔述。学子识津涯，功与疏凿匹。运殊竞怪迂，屹立尊守黑。玩世娱景光，商歌四洋溢。眴眼定何祥，禹鼎峙胸臆。缅想椿楸姿，擎霄有馀力。余忝锡名岁，先甲占月日。飞游视鹏鴳，蓬心还自失。摭荐犹龙言，抱一天下式。
赠会昌联
作者：陈三立
朝代：清
体裁：联

卓荦想超文字外；典型独守老成馀。
赠公葳联
作者：陈三立
朝代：清
体裁：联

名山久拟追禽庆；卜宅何缘近谢庄。
赠别凤楼同年入广州
作者：陈三立
朝代：清
体裁：七言律诗

剑装北海移南海，风貌今人犹昔人。已有瀛寰落胸次，閒寻溪舫岸头巾。弦歌万族依酣寐，帷幄孤尊数积薪。世上功名归健者，射潮去啖荔支新。
赠别吴炯斋学使去江西还朝二首·其一
作者：陈三立
朝代：清
体裁：七言律诗

故国兰丛秀可扶，得君滋溉扫榛芜。三年拥传风光晓，九变寻源寤寐孤。会有大云起肤寸，满闻馀响散江湖。残阳为写苍茫意，延颈回眸一叹吁。
赠别吴炯斋学使去江西还朝二首·其二
作者：陈三立
朝代：清
体裁：七言律诗

侯官弟子眼中人，囊括群流向道真。自挈骊珠映沧海，劳看鹏背亘天津。菁莪养士宁无谓，缝掖匡时恐未伦。早晚鸣鸾移仗罢，可忘章贡水如鳞。
赠别小鲁还武昌
作者：陈三立
朝代：清
体裁：七言律诗

髯至寒虫恋苦吟，壁灯缩手坐深沈。乍能吐臆参时变，稍恐随缘损道心。归去江湖残泪在，低昂亲旧浊醪寻。徉狂如问匡庐隐，飞尽千岩瀑布音。
赠别胡琴初去金陵居沪
作者：陈三立
朝代：清
体裁：七言律诗

掉头铃驾发匆匆，霜晓风高作断鸿。隐雾文章时未喻，回戈心事水流东。安论礼数轻严武，早卜阴谋忌孔融。从此荒城馀夕照，老夫起看海云红。
赠剔别梅庵经苏浙入闽
作者：陈三立
朝代：清
体裁：七言律诗

阿梅德器见温醇，弄笔窗光物物新。自许好游成辟世，稍传不娶正骄人。宝书百国斟孤抱，冷月千江寄此身。明灭鲸鲵横马尾，海涛点鬓漫沾巾。
赠君实联
作者：陈三立
朝代：清
体裁：联

百尺老松衔半月；万株垂柳逐和风。
赠子晋联
作者：陈三立
朝代：清
体裁：联

为大于细事多举；别微见显理能明。
赠学佛人欧阳镜芙
作者：陈三立
朝代：清
体裁：古风

莘莘学佛子，久栖不二门。授记古德前，悲泪洗垢昏。十载却荤酌，孤探天地根。宿业堆物象，吐作虚空尘。导师倏埋照，经帙倚刊存。焉得金布地，终烦火传薪。绝续一大事，挺起扶法轮。掉头走关陇，云月随崩奔。履穿虎豹窟，衣破荆棘痕。荒漠黄沙飞，手拂杨枝春。边城跻净域，蔼蔼道侣亲。咄嗟满囊箧，压驮归装新。至今雨花庐，再见宗风振。长案聚指爪，梨版纵横陈。日疲校雠役，薰炷吹儒巾。过我话无始，高篇复璘彬。文字出剑戟，恐剸迷途魂。对子怪且叹，试技疑眩人。万缘自推转，万蠕自吟呻。生天亦安之，守死哜其真。
赠张伯琴太守时居江南总督幕府
作者：陈三立
朝代：清
体裁：七言律诗

潭潭公府万乌喧，驺骑临过有闭门。正值呻吟得暴下，便成偃蹇避高轩。捞珠海月荒唐梦，获稻湖淤夙昔言。涛浪拍天好归去，果园风物对秋翻。
赠张季直
作者：陈三立
朝代：清
体裁：联

避世甘居廉贾下；忧时槁立野人前。
赠彦畴联
作者：陈三立
朝代：清
体裁：联

花间露洗南宫石；竹外云移北苑山。
赠敬安上人选天童
作者：陈三立
朝代：清
体裁：五言律诗

汝来亦无事，两眼看閒人。了了廿年在，骎骎万态新。袈裟带海气，吟啸接花晨。夺我秦淮月，归防猿鹤嗔。
赠日本画土山本梅涯
作者：陈三立
朝代：清
体裁：七言律诗

田能今尾东瀛秀，又见梅涯老画师。剑底四州供点缀，尊前万象与迷离。传神阿堵定何物，倒景沧溟照所悲。漫写江南金粉地，歌船还许片鸥窥。
赠曾履初观察
作者：陈三立
朝代：清
体裁：古风

曾二温温无所试，胸中乃森千甲兵。掉头金门去飘忽，插脚南纪孤枝撑。十年翻覆世难极，一室咏叹天机清。日挟阿兄但就我，丈席过酒长河倾。
赠杨范甫监督
作者：陈三立
朝代：清
体裁：七言律诗

早睹联翩好弟兄，匡时兴学各声名。归营别校今谁比，偶触群喧道益宏。江汉又逢开口笑，文章几作不平鸣。衔杯回数游寻处，种柳成林白雁横。
赠梁启超
作者：陈三立
朝代：清
体裁：句

凭栏一片风云气，来作神州袖手人。
赠梁璧元
作者：陈三立
朝代：清
体裁：七言律诗

改世重逢涨海滨，天遗痼疾铸诗人。大弨挂壁张侯老，弥勒同龛白傅亲。明灭巢痕犹记梦，摩挲劫烬自收身。寻仙定蹑匡山顶，咳唾衔鹰散八垠。
赠汪社耆
作者：陈三立
朝代：清

崩坼乱喧呼，有身复安寄。片椽青溪上，老益慕气类。忆溷鄂王城，得子好兄弟。不恤文酒污，偷娱风雨晦。兴移九曲亭，登降连数辈。波江齧山根，钟响漏苍翠。子为最少年，捷抚陶桓桂。丧乱枳如发，瞬及易鼎岁。长公促一瞑，痴愿瘗烽燧。子专持画笔，力与鹿床配。只影天北南，呵壁俟饿毙。霜髯出海楼，重见活鬻艺。赠幅愈清远，魂开桃源记。踵营梁纪丧，风义在残世。古来独行传，于子足流涕。癖嗜诱题咏，今昔肯相弃。差摅恶怀抱，硬语动长喟。
赠汪社耆
作者：陈三立
朝代：清
体裁：古风

崩坼乱喧呼，有身复安寄。片椽青溪上，老益慕气类。忆溷鄂王城，得子好兄弟。不恤文酒污，偷娱风雨晦。兴移九曲亭，登降连数辈。波江齧山根，钟响漏苍翠。子为最少年，捷抚陶桓桂。丧乱积如发，瞬及易鼎岁。长公促一瞑，痴愿瘗烽燧。子专持画笔，力与鹿床配。只影天北南，呵壁俟饿毙。霜髯出海楼，重见活鬻艺。赠幅逾清远，魂开桃源记。踵营梁纪丧，风义在残世。古来独行传，于子足流涕。癖嗜诱题咏，今昔肯相弃。差摅恶怀抱，硬语动长喟。
赠熊郎诗兼呈刘提督丈
作者：陈三立
朝代：清
体裁：古风

而翁光禄湘川奇，面颜九十如婴儿。一生良易出刚介，其所嗜好诗酒棋。于我住还最亲善，开胸倒腑相酣嬉。雪辰月夕乐未极，而翁荦荦掀霜髭。无何片帆指鄂渚，步送江干执手语。别来岁月几飞翻，空泣新篇称和汝。嗟汝学书无所成，光禄夙尚期躬耕。到此自矜有勇力，愿备卒伍缠长缨。我念四民各有职，欲为汝谋转惶惑。孑身四海一孤儿，还忆而翁涕横臆。丈人行有刘将军，百战威名天下闻。汝往事之立忠孝，休辞一剑取功勋。
赠程乐庵工部
作者：陈三立
朝代：清
体裁：七言律诗

霜髭霞颊程工部，来作江南老画师。染袖二陵弓剑泪，压装卅载梦华词。虫沙阅世留微笑，曲檗逃名谢故知。幸布春阴护新柳，板桥照影几枝垂。
赠程子大太守
作者：陈三立
朝代：清
体裁：七言律诗

廿年湖海作才人，今弃糟醨悟道真。儒墨纷纶规自出，市朝填咽欲谁亲。运斤斲鼻天机在，起舞惊心宙合新。我愧虫鱼老尘几，请捐故技伺针神。
赠穆庵联
作者：陈三立
朝代：清
体裁：联

北海作笺傅古学；西园挟客尽诗篇。
赠立甫联
作者：陈三立
朝代：清
体裁：联

呼酒撚花谈故事；栽松种竹是家风。
赠纪香骢监督
作者：陈三立
朝代：清
体裁：七言律诗

忆昔烧灯倒瓦盆，老来襟抱接清温。劫馀名辈犹能数，物外畸踪未可论。读画评诗有家法，登台弹泪望中原。白头都讲何人识，此是通儒六世孙。
赠胡梓方
作者：陈三立
朝代：清
体裁：七言律诗

死友垂危荐士书，盛称瑰璞产乡闾。几回江海寻常见，独映波涛澎湃馀。世有万年归自媚，天全一得定谁如。义乖雅废殷风雨，思古幽情赖起予。
赠袁伯夔
作者：陈三立
朝代：清
体裁：古风

武烈翊中兴，楚材冠当代。文派亦俱昌，沿流等起废。湘乡接桐城，雄跨欲无对。羽翼郭与吴，云龙瞻进退。湘绮别树帜，映古纷杂佩。末运稍衰歇，能者犹数辈。袁子生其乡，沾被笃所爱。壮志逐时杰，纵辔忘历块。惘惘终自返，一几八家在。温故效语言，有颖出荒秽。九霄湛露垂，挹之滋渴肺。此事根孝友，冥漠盈万态。贱简竖儒业，孤呓绝狂吠。我老馀诱子，物外馨謦欬。
赠袁伯夔
作者：陈三立
朝代：清

武烈翊中兴，楚材冠当代。文派亦俱昌，沿流等起废。湘乡接桐城，雄跨欲无对。羽翼郭与吴，云龙瞻进退。湘绮别树帜，映古纷杂佩。末运稍衰竭，能者犹数辈。袁子生其乡，沾被笃所爱。壮志遂时杰，纵辔忘历块。惘惘终自返，一几八家在。温故效语言，有颖出荒秽。九霄湛露垂，挹之滋渴肺。此事根效友，冥漠盈万态。贱简竖儒业，孤呓绝狂吠。我老馀诱子，物外馨謦欬。
赠许苓西观察
作者：陈三立
朝代：清
体裁：七言律诗

矫矫声誉许子政，颇从人口摇家风。江城荒大能相过，身手骁腾孰与同。秘策忧时尘箧在，孤檠呵壁酒杯空。何当载向瓜皮艇，射鸭江湖两秃翁。
赠邵潭秋时授课之江学校
作者：陈三立
朝代：清
体裁：七言绝句

诗人心迹两峥嵘，坐拥岩峦广厦清。从此雁边江上塔，吟声次第答铃声。
赠陈凤翔一首
作者：陈三立
朝代：清
体裁：古风

中岁罢簪组，适志爱邱山。自贞肥逊贤，悠然闭衡关。盛秋向河泲，结客事游盘。以我同舟好，移君匪石坚。江湖亦可怀，形势揽所便。纵横视地脉，浩荡窥天缠。覃怀古雄州，长河带尊前。风沙赴冥漠，文宴蔼流连。邀朋烛屡花，飞辨月忘弦。吟虫答细响，好鸟惜孤还。情轮迹自亲，道隐趣常先。放浪庄生达，寂寞扬子玄。
赠陈石遗监督
作者：陈三立
朝代：清
体裁：七言律诗

胜流沈郑抗颜行，说子渊溅无尽藏。狼籍诗篇为客久，摩挲櫑具看人强。过逢江汉头俱白，上薄风骚气独苍。更欲用心到圣处，坐收俊语挂奚囊。
赠青原联
作者：陈三立
朝代：清
体裁：联

登临更欲邀元亮；荒怪还须问子年。
赠顺循
作者：陈三立
朝代：清
体裁：七言律诗

文儒健吏眼中无，见子翻伤气类孤。光怪发硎弹指过，伶俜吞泪到肠枯。羡鱼结网容能及，将鷇增巢坐失图。絮语埃尘云物改，几时归老注阴符。
赠黄公度
作者：陈三立
朝代：清
体裁：七言律诗

千年治乱馀今日，四海苍茫到异人。欲挈颓流还孔墨，可怜此意在埃尘。劳劳歌哭昏连晓，历历肝肠久更新。同倚斜阳看雁去，天回地动一沾巾。
起疴始观俞园
作者：陈三立
朝代：清
体裁：古风

闭置移温凉，俯啄笼中雀。邻园桂欲花，强步试腰脚。当门三两株，藟小孕香薄。墙柳则扶疏，飏丝列帷幕。新竹腾长蛇，出屋孰能缚。陟亭带原野，烟岚垂漠漠。溪色青琉璃，山光紫芍药。夹日万象翻，精眩营魄跃。北望载鬼车，长驱肆其虐。豺虎连辈群，何地脱吞嚼。防师遮江岸，悲笳向我落。病夫一腐儒，凭槛还铸错。
超社第二集为三月三日于樊园禊饮分韵得清字未及与会补赋此诗
作者：陈三立
朝代：清
体裁：古风

积此千岁怀，掬与悬春晴。修禊缅遐躅，悠悠思古情。永和纪癸丑，绵暧代几更。群公今视昔，寐梦相合并。樊园信宽闲，娱人风日清。趺坐花树间，胜赏仍传觥。虽无山岭接，胸次各峥嵘。理乱不可原，超然数耆英。余适走白下，丁竖成逢迎。爰陟郊外冈，海云眺纵横。啼雁摩霄南，如飞哦啸声。引还玩逝景，哀乐鞭馀生。申句證惭负，恶知亏与成。
超社第十二集止庵相国招饮桃源隐酒楼所设食器为陶文毅公书屋遗制限七古陶字韵
作者：陈三立
朝代：清
体裁：古风

相公治具遮老饕，大案截饼羞豚羔。缥渺蜃楼压歌吹，掠眸海色明秋毫。去国公孙隐阛阓，酒帘自诡秦人逃。食器叠叠故家物，益阳胡承安化陶。二公勋伐在社稷，前后奋起持旌旄。书屋胜赏备掌故，缩摹磁面穷镌雕。摩挲盘盂视传砚，冰玉馀韵回醇醪。乡味相公互劝客，怀贤惑旧增烦劳。祇今托世同传舍，安问兵略筹盐漕。醉饱摩腹仰天叹，硬句说食犹能豪。
距峥庐十牛鸣为邠岘卜葬所往观感题
作者：陈三立
朝代：清
体裁：古风

门前小山蛇蜿蜒，袅袅佳气翻云烟。抗手四野草木静，记取枯树留牛眠。平生亲知汝又死，地坼天荒欲何俟。明年归骨逢太平，哭酹江南一杯水。
距灵隐二里许有隙地高竹环列浓翠成幄光景胜绝裙屐所不至独仁先步循侧径偶得之游韬光还途复导余抵其处徘徊不能去追忆前赏补述兹篇
作者：陈三立
朝代：清
体裁：古风

落影冷泉亭，幽寻黄叶径。谽谺崖谷问，风微烟霞定。去人复几许，奥区初入胜。凿空获竹坞，交加众绿凝。阴阴肃帷幕，杳杳隔钟磬。蚨坐过鸟窥，籁合魂能听。荡愁波碧海，寒照肝腑醒。天私把臂人，超世息壤剩。
跻绿亭咏藤
作者：陈三立
朝代：清
体裁：五言律诗

眼中仍有物，离纚小亭边。叶众烟初暖，花疏月与悬。扫除愁未忍，行坐怪相牵。历历攀霄汉，还同汝可怜。
踏雪书触目
作者：陈三立
朝代：清
体裁：七言绝句

晶甲如临十万师，森森白刃欲雠谁。梦游眩入修罗界，姑射神人误一窥。
车栈旁隙地步月·其一
作者：陈三立
朝代：清
体裁：七言绝句

荒陂苔冷月凄凄，负手听歌隔马蹄。我有佳人阻江海，倚楼应照数行啼。
车栈旁隙地步月·其三
作者：陈三立
朝代：清
体裁：七言绝句

车音断续垂杨外，旗脚参差碧落间。欲掬寒光濯肝腑，乘风归去卧匡山。
车栈旁隙地步月·其二
作者：陈三立
朝代：清
体裁：七言绝句

初吐林梢浸水隈，看翻鳷鹊一人来。嫦娥犹弄山河影，未辨层层是劫灰。
辛丑七月登焦山作·其一
作者：陈三立
朝代：清
体裁：五言律诗

触热贪岩壑，行吟有辈俦。云涛番舶幻，灯火市楼秋。晓按元戎队，风移断角愁。神山看一握，凭汝狎奔流。
辛丑七月登焦山作·其三
作者：陈三立
朝代：清
体裁：五言律诗

二客东溟秀，谐嬉俯急湍。高歌下乌鹊，落笔照龙鸾。座饱风云气，筵张海国餐。提携付儒将，兀对大江寒。
辛丑七月登焦山作·其二
作者：陈三立
朝代：清
体裁：五言律诗

斜径槐榆影，能为高下凉。潮音悲共语，石气暗嘘廊。杖履依随始，岚花寂寞香。七年重到此，弹指涕如浆。
辛丑七月登焦山作·其五
作者：陈三立
朝代：清
体裁：五言律诗

绝顶旌旗动，防秋壁垒成。岩空蛟作穴，天险雁留声。俯仰关忧乐，迷茫杂雨晴。山灵亦无语，为借浊醪倾。
辛丑七月登焦山作·其六
作者：陈三立
朝代：清
体裁：五言律诗

栏楯阴阴见，风烟漠漠吹。山仍周鼎重，庵有魏碑支。晚色翻归袂，空天写所悲。江头钟磬寂，去住果为谁。
辛丑七月登焦山作·其四
作者：陈三立
朝代：清
体裁：五言律诗

水北山人屋，胎禽共不还。藤萝今古意，云物笑啼颜。万象波澜灭，初衷鱼鸟閒。僧雏应识我，巾屐好追攀。
过中正街旧居
作者：陈三立
朝代：清
体裁：七言绝句

交荫双槐尚表闾，乳鸦声底响奔车。十年池上低吟处，应出先朝尺半鱼。
过仁先宅同李道士
作者：陈三立
朝代：清
体裁：古风

微晴践辙涂，遂过道人居。墨猪溷几案，捽去牵襟裾。穷巷得园屋，对弈数子俱。巾瓶自成趣，花药翻绮疏。所吐森众妙，宛亲列仙儒。壁画媵题句，用意千盘纡。别幅表忠篇，堂堂还起予。遮眼幻物象，讽诵塞一闾。冷入叶叶声，巢经在空虚。寻展异菊图，藐姑示肌肤。举世借颜色，孰是泉明徒。佳人难再得，此语足嗟吁。茗罢唤归鸦，古欢拾飙舆。
过伯韬出示所藏旧札有诗志感次韵答之
作者：陈三立
朝代：清
体裁：七言律诗

盈盈带水绕閒门，看作乌啼溪上村。中有歌声出金石，更宜风叶与呼喧。零缣细忆平生语，暗烛能温儿女魂。那料携君供醉眼，放鸢城阙几人存。
过伯韬晚饮·其一
作者：陈三立
朝代：清
体裁：七言绝句

十日魂翻药灶风，閒寻虚馆蜡灯红。长鱼大胾人间世，更有新诗落眼中。
过伯韬晚饮·其二
作者：陈三立
朝代：清
体裁：七言绝句

典衣治具小鬟传，坐客清于蜕骨仙。解忆床头五升米，醉归分与典衣钱。
过剑泉鉴园出示新作赋赠
作者：陈三立
朝代：清
体裁：七言律诗

雪馀叠嶂欲飞浮，来倚朱栏对白头。笼岸晴烟生柳气，隔年零梦洗溪流。哀时句与龟堂匹，种树书犹蠹箧收。待发花枝翻日脚，独留醉语在高楼。
过医生洼胡幼腴新宅
作者：陈三立
朝代：清
体裁：七言律诗

雪尽峰峦出浴初，好风一径引衣裾。云光窈窕含幽谷，松气吹嘘接隐庐。形影对悬泉石罅，厨签空恋劫灰馀。真成远害从麋鹿，暂拥残阳话卜居。
过天津戏赠瘿公·其一
作者：陈三立
朝代：清
体裁：七言绝句

酸儒不值一文钱，来访瘿公涨海边。执袂擎杯无杂语，苦心和泪说彭嫣。
过天津戏赠瘿公·其二
作者：陈三立
朝代：清
体裁：七言绝句

彭嫣不独怜才耳，谁识彭嫣万劫心。吾友堂堂终付汝，弥天四海为沈吟。
过太夷海藏楼夜话
作者：陈三立
朝代：清
体裁：七言律诗

渐出喧嚣接泬漻，眼中楼观万鸦飘。扪天画字悬真宰，举世无人对此宵。草树馀馨凭嚼齧，觚棱残梦尚嶕峣。数星林表休窥座，啸咏犹堪托一瓢。
过太夷还途登愚园云起楼看雨
作者：陈三立
朝代：清
体裁：七言律诗

残语携为踯躅行，插郊楼屋忽峥嵘。已沈万恨逢歌动，谁解孤游倚槛成。隔树鸠声应宫徵，移霄雁点杂阴晴。年年茗碗关啼笑，恋湿流光海雨清。
过季廉胜业里故宅
作者：陈三立
朝代：清
体裁：五言律诗

蘧蘧如有失，养养定何之。醒醉谁同我，招携况此时。标门符号记，驻屐剩涟洏。终负联床约，孤游悔昨非。
过季祠·其一
作者：陈三立
朝代：清
体裁：七言绝句

日暖街头鹅鸭喧，幅巾寻子欲忘言。追逋馈岁游尘外，手叠丛残独闭门。
过季祠·其二
作者：陈三立
朝代：清
体裁：七言绝句

已解螺师吞大象，还迷蛛网挂游蜂。道人说法诸天现，狡狯都过自在胸。
过季祠有人传苏堪督师赴龙州道上作二篇因题其后·其一
作者：陈三立
朝代：清
体裁：七言绝句

登坛风貌一军惊，旄仗攒枫岭外明。功状区区捕首虏，回看貔虎卧边城。
过安庆怀姚叔节
作者：陈三立
朝代：清
体裁：古风

海滨一观君，颜色颇幽瘁。自言兴乡学，志愿百不逮。譬彼治园圃，群卉见芽穟。培护不中程，众芳滋芜秽。又如调驹犊，良者拔骐骥。驱驾就夷涂，千里靡顿辔。自非致通儒，柄持擅利器。爬剔而长养，万品何由遂。当世严复翁，所蓄涵道艺。冥解天人机，熟贯中西事。取以代盲聋，庶用修废坠。昕夕造寄庐，导师援硕义。引避中然疑，百请艰置喙。吾道其非欤，作计端匪细。惝恍极烦煎，鸡号历失寐。子幸察区区，久莫我遐弃。鞭后挽使前，勉将父老意。余闻废书叹，语语出肝肺。凡今章句徒，拥座各予智。谁能忘饥渴，牵攀图化诲。演绎澈表里，倾吐燕閒地。动容酬激昂，幡然改初虑。君时排闼入，喜气溢眉际。从兹斲大匠，谓可告无罪。腾书报上官，持酒庆多士。余亦有井闾，听睹日歧异。仰天自成噤，缩手那知措。孰非血气伦，嗟君用心挚。宵舟过城郭，颜汗杂涕泗。憾未涉君藩，企瞻但捉鼻。
过宝塔洲题寄榷使余太守
作者：陈三立
朝代：清
体裁：七言律诗

故人监税此江浔，绵丽山川隔素襟。几见算缗成稗政，争传盟水试冰心。矶边风晓旌旄静，帆畔春阴鼓吹深。知汝清香公退候，东南民力为沈吟。
过康更生辛园寓庐
作者：陈三立
朝代：清
体裁：七言律诗

重逢历十九年馀，箧剩丛残百国书。为世杀身宁有补，向人瘏口更何如。众生颠倒成今日，先帝神灵接故墟。灭尽虚空痴梦在，吟虫答泣海壖居。
过徐中山王墓
作者：陈三立
朝代：清
体裁：古风

游车满溅残阳色，下踏广场扫榛棘。穹碑剥蚀粗可读，开国功名知第一。弦管兵戈五百年，虎踞江山尸盗贼。欲呼魂魄起鞭箠，宵骑石马收八极，荒荒祇对孤云泣。
过望湖亭
作者：陈三立
朝代：清
体裁：古风

去船丁丁断寥廓，回船丹青笼杰阁。会有鸾鹤下仙灵，冥引湖江纳橐籥。四十年间父老尽，浊酒依稀听鼓角。日斜孤客不敢登，恐见万乌眼中落。
过杨仁山居士听说法
作者：陈三立
朝代：清
体裁：五言律诗

车马喧驰道，人天有寤歌。初寻居士语，乌鹊散庭柯。大地不知处，万灵相与过。病为众生病，已悟病维摩。
过杨仁山居士方与居士营梵校赍生徒赴印度兼图学毕先布教钖兰各岛
作者：陈三立
朝代：清
体裁：古风

老向一切佛，梦中开钖兰。为言菩提树，枯尽忽纠蟠。西去饰徒众，东归飞鹫鸾。光明还震旦，初念已瀰漫。
过杨居士
作者：陈三立
朝代：清
体裁：五言律诗

圣处力安到，意行迷始终。一过居士语，悲涕发余衷。露地牛忘拽，诸天鹫映空。三千年法窟，相喻画图中。
过梁公约
作者：陈三立
朝代：清
体裁：七言律诗

穿畦依井造幽居，犬卧鸡飞晚照馀。犹有小园溉花树，更营精舍伴图书。吟边溪壑孤尊在，乱后儒生硕果如。我愧结邻还避地，待留麈尾对舂锄。
过樵舍
作者：陈三立
朝代：清
体裁：五言律诗

眼光初破碎，十里女郎花。暖水群浮鸭，平堤俛啄鸦。棹讴哀窈窕，逻鼓换年华。隔酒窗扉语，春痕蘸晚霞。
过樵舍
作者：陈三立
朝代：清
体裁：七言绝句

老我江湖何所悲，巨缗东钓恐无期。一年六度过樵舍，微许沙头鸥鹭知。
过樵舍为明宁藩娄妃殉节处
作者：陈三立
朝代：清
体裁：七言律诗

樵舍风光聊可攀，沈沈津鼓吏临关。至今涸鲋容泥滓，祇有轻鸥自往还。终古英灵笑乡井，片时安稳看江山。胸中作恶万端过，为借春云照鬓颜。
过武昌宿曾二园馆
作者：陈三立
朝代：清
体裁：五言律诗

别巷好园馆，教余寤寐清。阴柯弸幄满，怪石扑灯狞。历历窥先烈，依依隔阿兄。欹床笑行脚，留听晓钟声。
过汪甘卿逆旅
作者：陈三立
朝代：清
体裁：七言律诗

飞飞来去同鹅雁，点海穿江下一呼。风恶岂容矜爪觜，日斜犹自抚头颅。六州错铸今安问，七圣途迷事不诬。仍对衔觞横笛地，流啼还有后栖乌。
过湖口有怀诸真长客县令所
作者：陈三立
朝代：清
体裁：七言律诗

纤云筛日暖如春，鸥翅凫翁对对新。帆外石钟笼窈窕，尊前五老接温驯。满怀治乱能逃世，弄影湖山觉有人。放溜扁舟不相待，空劳风起问青蘋。
过简叔季廉宅
作者：陈三立
朝代：清
体裁：五言律诗

熊氏好兄弟，深居出万喧。寤歌魂自辟，久别道能尊。物象探篱壁，天人了语言。相将徙鹏海，余意与飞翻。
过籀园旧居
作者：陈三立
朝代：清
体裁：七言律诗

当门老树对鸦窠，人海生还忍泪过。百瓮盐齑留故事，十年灯火了微哦。据亭擘蟹宾僚尽，蹲石看鱼魍魉呵。家国匆匆同传舍，不烦残梦续南柯。
过翟孚侯
作者：陈三立
朝代：清
体裁：七言绝句

坊巷仍留山泽臞，下帘卖卜得钱无。腹中有语吾能解，战骨都藏太极图。
过访梁璧元翁小天池精舍作
作者：陈三立
朝代：清
体裁：古风

微径俯绝壁，岩腹延一线。人影摇虚空，几同垂趾眩。折趋耸陵岑，逶迤拓郊甸。洵控一隅胜，奥旷颇兼擅。梁侯好兄弟，草昧资创建。通驿缮蹊途，聚居列庭院。开窗纳湖江，孤屿眼中见。天云白浩浩，投雁疾传箭。千里寒吹回，飞叶蔽乡县。我来访道流，赏览展夙愿。矧杂吟呗声，佛缘挈仙眷。茗酌敷清论，心醉忘血战。猥攀尘外踪，抱一终不变。
过话玉池别墅二首·其一
作者：陈三立
朝代：清
体裁：五言律诗

高卧东山宅，閒寻绿野堂。衣冠存大隐，风雨照新凉。莽荡看群彦，低垂尽一觞。老臣道憾在，流涕说先皇。
过话玉池别墅二首·其二
作者：陈三立
朝代：清
体裁：五言律诗

妖气连瀛海，江山有闭门。文章终古恨，朝野几人存。善战输长策，群公富谠言。孤吟依北斗，未敢讼烦冤。
过赵伯臧太守从之乞画辄献长句
作者：陈三立
朝代：清
体裁：七言律诗

海角飘灯失岁年，婆娑老守亦华颠。胜流暂遣惊三绝，久宦宁论值一钱。原本山川聊自写，邈绵神旨欲谁传。凭看水石开秋晚，哀我为添负郭田。
过邠岘墓下
作者：陈三立
朝代：清
体裁：七言律诗

逢迎野色一枝藜，丛莽荒芜步步迷。樵径犹留豺虎迹，春山初满鹧鸪啼。依稀魂魄怜吾在，转徙琴书隔汝携。换世畏人重到此，看碑无语夕阳西。
过邻居梁公约不遇
作者：陈三立
朝代：清
体裁：五言律诗

漠漠溪上宅，梁生能结邻。菜花馨几席，鸟语共昏辰。世乱吟如昨，天教道可贫。晚过违抵掌，痴对灌园人。
过陈善馀编译局
作者：陈三立
朝代：清
体裁：七言律诗

眼光岩电腹河源，醉过高斋问草玄。世变已成三等国，吾侪犹癖一家言。屡传奔月偷灵药，从识攀天泣梦痕。文致太平托铅椠，冥搜柱下见根原。
过饮吴续凝一首
作者：陈三立
朝代：清
体裁：五言律诗

莽莽风云气，城楼接混茫。河流衣带缓，山色酒杯凉。曾是愁为病，相看醒亦狂。文章真误汝，天问转荒唐。
过饮瞻园次韵答樊山
作者：陈三立
朝代：清
体裁：古风

门前两翠槐，晨鸟成都会。啁啾韵窗榻，独坐悦微醉。时杂车马喧，出倚阅年代。连日雪压檐，唤卖诸葛菜。下帘非君平，隐市疑朱亥。但解过瞻园，了我心挂碍。案头万冰玉，寒光不可嘬。兀对改呼吸，湔濯无此快。低吟走循墙，欲掬肺腑晒。池亭接蟾辉，草树浮暧暧。石径杖婆娑，夜色倩谁画。空中桨橹声，雁阵尤可爱。兴阑就杯箸，锅煮牢丸在。口涎垂一尺，膝席灯光内。既饱角名理，乳酥佐新焙。主人当世豪，咏梅未妨再。
过魏季词隐居
作者：陈三立
朝代：清
体裁：七言律诗

先代文书灿日星，独堪憔悴卧江亭。闭门自写潜夫论，传法兼参起世经。对酒看云身老大，怀贤去国涕飘零。鸣鸠亦觉邻墙便，深语依稀月满庭。
过黄州因忆癸巳岁与杨叔乔屠敬山汪穰卿社耆同游
作者：陈三立
朝代：清
体裁：七言律诗

提携数子经行处，绝好西山对雪堂。胜地空怜纵歌咏，诸峰犹自作光芒。鼋鼍夜立邀人语，城郭灯疏隔雨望。头白重来问兴废，江声绕尽九回肠。
过龙蟠里顾石公故宅
作者：陈三立
朝代：清
体裁：七言律诗

依然峦岫拥陂池，照水槎枒秃柳枝。自隔春盘挑菜节，空逢雪屋煮茶时。酒狂今日关元气，国故何人辑逸诗。踯躅过门寻断梦，跛驴骑出更看谁。
近感六次前韵
作者：陈三立
朝代：清
体裁：七言律诗

逐臣吟付汕头舶，归使魂依足尾铜。抑塞襟期问杯酒，萧疏鬓影散檐风。恩仇新旧仍千变，合从连衡已两穷。孤注不成成局外，可怜犹睨掷卢红。
近阅邸钞易顺鼎授右江兵备道冯煦授四川按察使沈曾植授广信知府皆平生雅故而当世之丈人也诗以纪之
作者：陈三立
朝代：清
体裁：七言律诗

三子才名世所奇，回翔笑附斗鸡儿。中原正苦输孤注，儒术由来渐四夷。敢信安排备粗使，已怜老大负明时。春风旌纛纷乘传，可有边愁散柳丝。
返西山墓庐将过匡山赋别
作者：陈三立
朝代：清
体裁：七言律诗

谢客谈经隐石门，陶公采菊杖南村。苍茫余亦自兹去，九道江流相与喧。枫落舟帆明户牖，松吹云气合精魂。孤儿犹认啼鹃路，早晚西山万念存。
还西山墓庐宿下关大观楼与胡子靖话别
作者：陈三立
朝代：清
体裁：古风

翻翻机轮声，数以千鼻息。竹树错交迎，市廛灭仍出。俄落灯火场，江楼拾百级。送者预俟我，鬓影静赭壁。小别劳话言，倾吐波涛夕。十载造士功，所挟万钧力。意气古无有，魑魅为辟易。独怜几身殉，事往泪欲滴。书焚儒或坑，何处收汝骨。至今播公论，其愚不可及。持动木石肠，冰灰肯相入。请羡旁舍生，鼾齁作霹雳。
还金陵走视次申雨花台殡宫
作者：陈三立
朝代：清
体裁：古风

寻常客还时，谍门君踵至。今我万里归，不闻枉车骑。君果安往耶，魂定旋拭泪。本期亲执绋，愆策十日辔。越晨造殡宫，绕郭云麓异。飞扬铙吹声，蓊郁草木气。僧寮横两棺，殉姬列其次。漆光飏蛛丝，扪拂中如醉。争衡夸毗场，馀此野哭地。亘古谁无死，嗟君死颠踬。生世所遭历，祇供疽发背。肮脏排世人，独结尘外契。宿昔促膝言，沈沈在肝肺。乘兴泛酒舫，月桥每联袂。閒游侣亦失，衰蹇更何冀。掩帷立空阶，仰瞥冥鸿逝。
还长沙发龙谷市向山口
作者：陈三立
朝代：清
体裁：古风

于世何所营，栖栖衢路交。圣哲亦驰骋，予心日烦劳。夙驾及回途，轻装翼流飙。缘坡怀靡靡，临川叹滔滔。春色烂无方，弄此千里条。连冈荡蝉音，疏木映清高。霞阴敛夕颜，山川忘久要。茫然七圣情，行野且长谣。
还长沙道中寄怀敬安上人于九疑
作者：陈三立
朝代：清
体裁：古风

征途有往还，吾道无蹉跎。浮沤托光尘，清浊未殊科。磐桓高隐士，寤赏岂在多。潜踪指苍梧，含姿养陵阿。宁唯超爱累，亦以泯奖诃。猛力摄龙象，智炬烛山河。呐呐妙之门，上教贵柔和。岁暮如相寻，为我一吟哦。
连夕诗会戏呈抱冰宫保
作者：陈三立
朝代：清
体裁：七言律诗

公垂橐籥信多能，流略包缠妙悟凭。辰告远猷回寤寐，清秋逸兴自飞腾。尖叉巧斗双声句，象罔环窥一穗灯。应笑鲰生艰奏技，垂头摩腹似痴蝇。
迫回风矶舟望有感怀
作者：陈三立
朝代：清
体裁：七言律诗

矶树烟空风满枝，残阳寂历下帆时。尊移盆浦江流壮，剑倚匡庐斗柄差。斜巷月笼歌缓缓，平堤春暖草离离。雁飞却有怀人泪，共汝飘零那得知。
追纪陈都司
作者：陈三立
朝代：清
体裁：七言律诗

庐江侠士起咿嚘，奋入田横五百俦。附雁帛书邀动色，脱鲸戈舰忍忘仇。名成海岱终孤立，日讨军民博死休。自古少年遭绛灌，长公收涕试回头。
送严几道观察游伦敦
作者：陈三立
朝代：清
体裁：七言律诗

餔啜糟醨数千载，独醒公起辟鸿濛。抚摩奇景天初大，照耀微尘日在东。聊探睡骊向沧海，稍怜高鸟待良弓。乘桴似羡青牛去，指点虚无意未穷。
送刘幼云
作者：陈三立
朝代：清

皇云遘屯邅，丕变竞兴学。四方被声教，绣衣出差错。坐图昧根据，廷谋脱羁缚。东邻弦歌盛，望洋指先觉。裹粮遣就之，翕合饱咨度。虚往而实归，群公亦垂橐。刘侯鶱腾姿，影海耸片鹗。爰整关中驾，过憩浔阳郭。乡井有斯人，夙心契冥漠。把袂奋谈舌，灯摇涕欲落。邹鲁道经天，万冶护其跃。刮磨发光精，九州可照爚。沉沉龙养渊，浩浩鱼纵壑。因时为污隆，阖辟在筦钥。恢疏慎所持，族命顾有托。飘鬓庐峰旁，积痗写一酌。
送别刘幼云之官陕西提学使
作者：陈三立
朝代：清
体裁：古风

皇运遘邅屯，丕变竞兴学。四方被声教，绣衣出参错。坐图昧根据，廷谋脱羁缚。东邻弦歌盛，望洋指先觉。裹粮遣就之，翕合饱咨度。虚往而实归，群公亦垂橐。刘侯鶱腾姿，影海耸片鹗。爰整关中驾，过憩浔阳郭。乡井有斯人，夙心契冥漠。把袂奋谈舌，灯摇涕欲落。觇国以自镜，顽珉待剖琢。鲁邹道经天，万冶护其跃。功成迹象外，此事基澹泊。秦风未湮坠，岩薮富蕴璞。刮磨发光精，九州可照爚。沈沈龙养渊，浩浩鱼纵壑。因时为隆污，阖辟在管籥。恢疏慎所持，族命固有托。飘鬓庐峰旁，积痗写一酌。
送别湘绮丈还山
作者：陈三立
朝代：清
体裁：七言律诗

看海逢春花片飞，邀题扶醉万灯围。悬天箕斗夜初吐，满眼楼船公又归。兴废至人安若命，去来浊世道能肥。石船齑瓮滋苔藓，自养霜髯杜德机。
送别王湘绮丈还里
作者：陈三立
朝代：清
体裁：古风

孔席不暖意何如，老子犹龙自卷舒。狎玩三千六百钓，归去七十二峰居。霜须黑发颜敷腴，神明上烛牛斗墟。致爽楼头望杨叶，知公笑口对舂锄。
送子培解南昌守印绶随使海外
作者：陈三立
朝代：清
体裁：七言律诗

岁时闭置同新妇，郁郁陆沈黄绶间。倏眩螭虬光动海，起遮鴳鹊气如山。探源星宿枯槎在，倒景蓬壶夕照閒。酌取琼浆分一滴，西江父老迟公还。
送文九移居天津
作者：陈三立
朝代：清

忆挟阿兄过问津，停车旁睨国无人。卅年歌哭凭重觅，万影侏儒与作邻。撼海长鲸迷出没，处裈群虱自昏晨。蟠胸干莫终飞跃，与割层波溅虏尘。
送文九移居天津
作者：陈三立
朝代：清
体裁：七言律诗

忆挟阿兄过问津，停车旁睨国无人。卅年歌哭凭重觅，万影侏儒与作邻。撼海长鲸迷出没，处裈群虱自昏晨。蟠胸干莫终飞跃，为割层波溅虏尘。
送朱大游武昌兼呈郡将李使君·其一
作者：陈三立
朝代：清
体裁：五言律诗

惊雪逢残岁，飞花又别尊。江湖真自去，时事更谁论。梦向长天尽，愁连瘴海昏。南楼深夜月，休令上啼痕。
送朱大游武昌兼呈郡将李使君·其二
作者：陈三立
朝代：清
体裁：五言律诗

太守循良吏，江关有颂声。从知国土遇，莫使世人惊。多难还今日，孤游累盛名。漫持三寸舌，谈笑取公卿。
送李亦元刑部还京师
作者：陈三立
朝代：清
体裁：七言律诗

客底江南无不为，倾愁倒意几人知。空文自有枕中秘，起死宁堪带下医。今日朝廷须至计，后生口语乱馀悲。天心国脉分明在，看汝飞腾足一夔。
送李贡士人京应殿试作
作者：陈三立
朝代：清
体裁：古风

春风翩翻芳桃宅，对酒如闻长太息。怨汝东西南北人，河鼓高高泪痕白。李侯文章天下闻，忆我城头初识君。绣襦珠履动颜色，当时顾盼淩青云。连翩走马幽燕地，独向金闺摄高第。拂衣怀宝空归来，闭门欲短英雄气。沈沈鼓角瀛寰竞，海沸江翻雪山映。儒生自昔不忧时，箕踞科头纵歌咏。大地风光飏柳条，思心暮暮复朝朝。鼓枻不辞江汉远，勒马平看嵩岱高。佳游回首俄成梦，眼中烟景啼莺弄。东山丝竹未应閒，南团衣冠又相送。千里齑粻君好行，献赋长杨谒帝京。锦衣持节重相见，莫使江湖白发生。
送杜俞之武昌督府·其一
作者：陈三立
朝代：清
体裁：五言律诗

已负来时约，真成去后思。交亲还我辈，江汉有生离。波卧鱼龙静，春肥燕雀私。重湖情剧满，迢递望旌旗。
送杜俞之武昌督府·其三
作者：陈三立
朝代：清
体裁：五言律诗

宾客南楼盛，公卿北海贤。文章能用世，帷幄坐筹边。财赋民同尽，楼船计未全。方州遥在眼，送子一凄然。
送杜俞之武昌督府·其二
作者：陈三立
朝代：清
体裁：五言律诗

惨澹犹回首，因君数往还。风烟河上路，裙屐剡中山。学道偕群彦，哀时惜盛颜。平生言在耳，提剑向江关。
送杨舍人还蜀饮饯江楼寻取舟汎月归作示同游·其一
作者：陈三立
朝代：清
体裁：古风

晴江吐雾浪花碧，一棹夷犹趁归客。咫尺楼船势未移，羽旗斜卷青天夕。相携汗漫二三子，把臂行歌向夷市。取醉径登江上楼，琉璃四壁波千里。波外青山片片新，夹堤杨柳远生春。眼前惟有东流水，凭赠峨嵋绝顶人。
送杨舍人还蜀饮饯江楼寻取舟汎月归作示同游·其二
作者：陈三立
朝代：清
体裁：古风

须臾酒酣香溢席，绰约瑶弦映明婳。此心起灭千关浮，坐倚鱼龙成偪窄。况尔鹓雏过一吓，人生哀乐欲头白。客去歌残月满船，空明万顷淩苍烟。还拂夜珠霄汉上，照取城头人未眠。
送梁节盦还焦山
作者：陈三立
朝代：清
体裁：七言律诗

十年学道雄心在，看汝虬髯一抚摩。说剑金门迷霰雪，行吟白日动关河。泪边家国谁能问，杯底乾坤且自多。终幸江湖容老死，孤篷下上莽烟萝。
送沈小沂舍人入都
作者：陈三立
朝代：清
体裁：七言律诗

喜我平生携手人，歌船灯馆得相亲。十年江海摇怀抱，万劫沙虫入笑嚬。玩世文章灰欲灭，射天弓矢梦犹新。重寻金马铜驼地，应有卮言动荐绅。
送灶夕立春得微雨
作者：陈三立
朝代：清
体裁：古风

冬晴百日天霄赤，始仰微雨送灶夕。年光销掷鼙鼓城，春气萌动苔藓石。辘轳寂寂香冉冉，犹沿旧俗礼饯席。神君面帝莫言事，但乞灭蝻雪一尺。
送王尚书移督滇南
作者：陈三立
朝代：清
体裁：古风

湘山窈窕湘川碧，几度离筵照风色。南浦翻教秋草生，千里萋萋念行疫。锦纛牙樯动霄汉，白日沧波荡无极。尸祝仍为畏垒民，攀辕况是担簦客。尚书持节临湘浦，便有讴歌在环堵。父老重赏望岁心，湖山恰置延龄酒。承平士女娭游盛，却忆辛勤荡枭獍。越徼旌旄日月开，旋师枕席关河静。由来吏道伤苛急，法令牛毛如束湿。搏击声名又一时，回首闾阎但萧瑟。如公亮达资宏济，默符道德回元气。宵柝无惊生啸清，遂令三户蒙馀利。政成民乐花庭寂，还进诸儒论章句。列郡弦歌自不间，百年礼乐非无意。此时宵旰眷荒陲，借寇无由达主知。绣斧行边示威重，西南通道切安危。鲰生蒿目还忧国，祖帐东门增太息。铸错何堪有九州，遗风犹见留双舄。时事苍茫未偶然，旋看纶阁召耆贤。淩烟图画论勋伐，争及潇湘万口传。
送罗布衣游广州军府·其一
作者：陈三立
朝代：清
体裁：五言律诗

嗟汝谈瀛表，招摇万里游。如何仗雄剑，复此谒诸侯。岭峤悬孤泪，功名藐四洲。儒生有奇计，不为郅支头。
送罗布衣游广州军府·其二
作者：陈三立
朝代：清
体裁：五言律诗

帐外传消息，匈奴竟入关。不成诛上将，犹自塞南山。江海今无险，楼船去不还。汉家铙吹曲，凄切送啼颜。
送胡元仪汎海入都·其一
作者：陈三立
朝代：清
体裁：七言律诗

湖外谈经汝更能，依依江郭映担簦。撑肠文字饥何用，抱膝平生笑未应。云暖楼船迷去鹄，梦残帘馆隔飞蝇。古来雅步誇觇国，老大相望为拊膺。
送胡元仪汎海入都·其二
作者：陈三立
朝代：清
体裁：七言律诗

婉娈人间好弟兄，初怜严道杜鹃声。荷裳自写江湖意，茗碗同还礼乐情。独夜星辰偕入座，微尘瀛海见飏旌。浮杯落尽三山影，閒傍蛟龙试一鸣。
送胡知县归里四首·其一
作者：陈三立
朝代：清
体裁：五言律诗

南国飞双舄，东门祖一觥。鸣驺回气象，佩犊已声名。至道龙蛇贵，高怀猿鹤清。山阿终在眼，桂树为君晴。
送胡知县归里四首·其三
作者：陈三立
朝代：清
体裁：五言律诗

柱下称知止，漆园甘息机。安歌沿日月，初服映芝薇。尘海微虫鬨，虹宵独雁飞。未堪诸父老，花路尽沾衣。
送胡知县归里四首·其二
作者：陈三立
朝代：清
体裁：五言律诗

绮年逢杖履，载酒看山川。瘴雨红苗坞，腥波白蜡船。哀时馀矍铄，行国欲缠绵。悔不投铅椠，追随受一廛。
送胡知县归里四首·其四
作者：陈三立
朝代：清
体裁：五言律诗

闻道南崖寺，临江静管弦。秋花能补屋，春涨自摇天。风迹存来哲，云山与尽年。杖乡如有便，记取买鱼钱。
送范中林秋门兄弟归应江南乡试
作者：陈三立
朝代：清
体裁：七言律诗

东南天壁烂双虹，海曙河翻一气中。已满秋声待鹰隼，可能剑器伏罴熊。千年惊见黄星骋，九野争誇绿字同。尚有神人扶电视，枯霜脱袂首飞蓬。
送赵仲韬观察榷盐宜昌
作者：陈三立
朝代：清
体裁：古风

赵侯海鹤天马姿，排霄羽翮籋云驰。十年读律工说诗，且三折肱号良医。胸中水镜贮妍媸，曳履挟策世莫知。鄂王城头好风日，觌面执手惊权奇。肮脏去作黄州梦，雪堂坐对江山悲。龙蛇起陆鲲鹏徙，君亦应官羁国士。声名籍甚淮淝间，漫笑鸾凤栖棘枳。亡何岭徼煽干戈，又随边帅负弩矢。盗踪未灭转益炽，吾谋不用奈何彼。引还结舌向江南，大府虚席笃行李。文书填委竭计画，中外观听持纲纪。日暮不耐劳苦为，于役出充榷盐使。夷陵西接千万山，好逐猿猱狎山鬼。攀藤倚石骋游赏，醉翁吟魂呼尺咫。自云世变日纷腾，和扁无术与起死。老去得钱安所用，偿债毕便归田里。祝融之麓潇湘隈，可以罩鱼可牧豕。拈句沽酒长儿孙，坚卧绳床忘甲子。赵侯赵侯言在耳，我私赵侯为欣喜。小草远志浪比拟，莫缘苍生一拊髀。
送赵翰林启霖黄优贡忠浩还湖南
作者：陈三立
朝代：清
体裁：七言律诗

可怜几日悬吾眼，烛畔尊前更饱看。当代英雄一笑尽，孤篷颏唾万波寒。会因风霰兼飘泊，各有江湖赴控抟。归斸严阿生事了，傥贪夜月倚阑干。
送陈知县同年赴宜都·其一
作者：陈三立
朝代：清
体裁：五言律诗

惊风颠凤翼，徙倚下空冥。文采宁能惜，关河况已经。一尊宜出处，三户有飘零。送子凄迷意，寒波不可听。
送陈知县同年赴宜都·其二
作者：陈三立
朝代：清
体裁：五言律诗

裙屐逢人久，歌呼与我深。九流同用世，四座见孤心。时事成相看，江源渐可寻。蛮书千里色，早晚映鸣琴。
送陈锐渡江还岳麓
作者：陈三立
朝代：清
体裁：古风

飘风吹繁云，聚散故无迹。江头又别君，零落山中客。雨馀树亦佳，烟上波初隔。迢递送孤摇，湘山澹将夕。行歌莫不归，城闉迟双屐。
送饶石顽监督出游大西洋诸国
作者：陈三立
朝代：清
体裁：七言律诗

裹粮莽苍欲何之，手挈儿郎学四夷。拂袂楼船移俯仰，探源星宿极恢奇。蛟鱼岛屿虚三窟，虮虱裈襦又一时。旦晚晶杯添海水，独怜合眼认龙旗。
通远驿旅夜
作者：陈三立
朝代：清
体裁：五言律诗

除榻依猪狗，呼墙有燕莺。飘灯昏接雨，低案冷扶酲。狂咏兼游处，生心得弟兄。天顽嬉宇宙，为斗梦中觥。
通远驿旅夜
作者：陈三立
朝代：清
体裁：五言律诗

除榻依猪狗，呼墙有燕莺。飘镫昏接雨，低案冷扶酲。狂咏兼游处，生心得弟兄。天顽嬉宇宙，为斗梦中觥。
造黄龙寺观古木一银杏两柳杉也
作者：陈三立
朝代：清
体裁：七言律诗

山山凿径带痕围，蹑步青冥接隼飞。馨吐草根成薄醉，影生木末敛馀晖。谁移赤水三珠树，祇伴残僧百衲衣。直干瑰姿保今古，斧斤所赦与歔欷。
道逢外舅罗太守使者入蜀感念存没因赋一首
作者：陈三立
朝代：清
体裁：古风

春行风景明，负贩各有之。傫傫道旁者，相看剧悲唏。四海为路人，汝独遇于斯。超超盈故情，养养悼恩私。言笑尚衎尔，旌幢无还期。离合讵能几，始觉毛发衰。关河亘精诚，托子以驱驰。山空悲风起，云冥寒谷澌。蹰躇候亭下，含酸当告谁。
遣兴
作者：陈三立
朝代：清
体裁：七言绝句

举酒观棋日又斜，庭梅起嗅两三花。传云叠鼓摧铃语，飞去城头衔肉鸦。
遣兴
作者：陈三立
朝代：清
体裁：七言律诗

而我于今转脱然，埋愁无地诉无天。昏昏一梦更何事，落落相看有数贤。懒访溪山开画轴，偶耽醉饱放歌船。诗声尚与吟虫答，老子痴顽亦可怜。
遣兴
作者：陈三立
朝代：清
体裁：五言律诗

风坐纤埃上，晴瓯翠石围。群鸡啄树影，语燕点书帏。海色犹亲切，天声日细微。一春消息近，赢得醉无归。
遣兴二首·其一
作者：陈三立
朝代：清
体裁：七言律诗

九天苍翮影寒门，肯挂炊烟榛棘村。正有江湖鱼未脍，可堪帘几鹊来喧。啸歌还了区中事，呼吸凭回纸上魂。我自成亏喻非指，筐床刍豢为谁存。
遣兴二首·其二
作者：陈三立
朝代：清
体裁：七言律诗

刺绣无如倚市门，区区思绕牧牛村。晚移觞榼溪桥稳，晨听篝车田水喧。俯仰已迷兰芷地，伶俜馀吊属镂魂。江长海断风雷寂，阴识雄人草泽存。
遣兴兼讯沤尹索酒
作者：陈三立
朝代：清
体裁：七言律诗

楼外车尘木末霜，笳声旗影日飘扬。蜗居真作逋逃薮，鸠杖重逢傀儡场。未信许由誇洗耳，独攀宋玉与回肠。摴蒲坐上馀芳在，解乞醇醪调渴羌。
遣兴用伯韬除夕韵
作者：陈三立
朝代：清
体裁：古风

兀兀埃几间，托世一长夜。窃悲韩愈语，志欲死閒暇。熟视园木疏，鷇音时上下。孱襟引碎念，诘曲不可泻。匏系亦何为，息息阅代谢。嵇康嗜操锻，陶潜喜穫稼。劳生各有适，纵浪于大化。独怜具茨野，途迷七圣驾。至人无磷缁，谁欤傥其亚。闵默自嗤哂，终能问田舍。西岭章水阳，幽异片椽假。安论没蓬蒿，且与嬉台榭。不见辽海隅，骸骨相枕藉。
遣怀
作者：陈三立
朝代：清
体裁：七言律诗

龙钟老物一籧篨，拚与途人目笑渠。萦梦夸蛾徒自苦，舞筵傀儡定谁如。戮民几置风波外，息壤亲盟劫烬馀。龌龊嵚崎无一可，残年饱饭斫拼榈。
遣闷
作者：陈三立
朝代：清
体裁：七言绝句

吾生无乐处山中，披诵骚辞托迹同。群盗更传掠薇蕨，独摩老眼立秋风。
邓山长保之太守出箑索题因赠
作者：陈三立
朝代：清
体裁：五言律诗

仪象传羲学，精符證孔文。淹中期复贯，柱下此多闻。道论馀黄子，经神觅郑君。瀛寰坛坫在，儒墨任纷纷。
郊行
作者：陈三立
朝代：清
体裁：五言律诗

气暖滋泉脉，春新映草芽。自穿蛇蚓径，前引鸟乌哗。址灭昭文阁，魂依薄笨车。作行埋战骨，无树与栖鸦。
郑斋感逝诗卷题词·其一
作者：陈三立
朝代：清
体裁：七言绝句

各成名去复追还，纸上如亲故旧颜。一事在天应堕泪，暂无福命作殷顽。
郑斋感逝诗卷题词·其二
作者：陈三立
朝代：清
体裁：七言绝句

阅世都随蓬藿飞，笑啼终古梦相依。可怜秃管同邻笛，哀满关山雁不归。
酒集园亭次前韵
作者：陈三立
朝代：清
体裁：七言律诗

筛廊晴影败荷光，池上尊罍点点霜。解佩俊游浑漫与，切云孤吹已飞凉。十年国事悲歌尽，数尺墙枝夕霭苍。还共月明动羁思，雁声长在钓游乡。
酒集琴台作
作者：陈三立
朝代：清
体裁：七言律诗

微阜层轩拂眼新，重寻松盖长龙鳞。满湖秋落残荷色，斜日杯浮大道尘。只有徜徉供此世，未应痴妄认前人。读碑又觉名流尽，数点閒鸥与我亲。
酒集碧湖佛寺赠寄上人
作者：陈三立
朝代：清
体裁：五言律诗

袅袅江山上，都成送夕阳。梦痕秋草乱，酒气石幢凉。霞断新晴色，天清选佛场。自来无去住，于汝阅沧桑。
酒集胡园作
作者：陈三立
朝代：清
体裁：七言律诗

城中佳胜眼为疲，聊觉胡园水石奇。碧蕊紫荑春自暖，叠岩复径客何之。閒閒簪履相娱地，历历乾嘉最盛时。残月栖楹鱼影乱，真成醉倒习家池。
酬别金韬甫处士还瑞安金通哲理示以所著言宗教言魂魄二篇
作者：陈三立
朝代：清
体裁：七言律诗

鸿濛道论几萌芽，海角儒生扫众哗。物象直探无始义，阴阳应许别为家。绵绵运会移先觉，了了痴顽逐有涯。我欲断除前后际，还看滴水活龙蛇。
酬叔舆
作者：陈三立
朝代：清
体裁：七言律诗

翩翩辞赋照湘门，记否行吟又一村。驯鹤绕栏从辟世，乳鸦拥树已成喧。琴樽空了黄虞梦，天地孤寻屈贾魂。今日江湖还念乱，虬髯为问吃僧存。
酬张伯纯郎中
作者：陈三立
朝代：清
体裁：七言律诗

野竹连墙犬吠门，看君偕隐鹿车村。尚馀岁月窥天演，莫倚壶觞向客喧。铜狄千年留晚照，玉师三刖有痴魂。飘摇更泣鸱鸮什，大义经天不苟存。
酬昀谷·其一
作者：陈三立
朝代：清
体裁：七言律诗

岁时观赛石头城，仕女嬉游曳履迎。小别承平同过翼，几回飘泊说馀生。魂翻海市嘘精魅，光荡云旓杂雨晴。怪事撑肠凭一吐，寒宵榨滴续吟声。
酬昀谷·其二
作者：陈三立
朝代：清
体裁：七言律诗

鸿毛轻死今安在，蜗角争趋老更哀。剩有醉乡忘旦暮，犹堪椎结逐尘埃。陵夷雅颂宁天意，萧瑟江关觉汝才。鹅雁呼空鲸鳄横，山栖谁为斸蒿莱。
酬李文石观察
作者：陈三立
朝代：清
体裁：七言律诗

啖饼夷门两少年，摇摇日月见霜颠。江流照影知吾在，寰宇寻碑觉汝贤。随笔欲仿孙退谷，折枝旁写恽南田。销沈心事听秋雨，吹梦横吟到酒边。
酬樊山叠韵见赠
作者：陈三立
朝代：清
体裁：古风

狂有阮嗣宗，懒媲嵇叔夜。十载卧江南，涕唾污台榭。有时醉仰天，鹰雁为之下。孤吟吐暗壁，垢面不可赦。哜胾啜其醨，薄供喉舌泻。曲儒剿新论，嗢噱五羖价。觍颜蒙虎皮，奢愿思鸮炙。珠履锥囊间，阶尺讵尔借。九流陈百戏，钻研亦无罅。兀兀休天钧，牢守三尸舍。何期觏使君，声施当代跨。挺作栋梁姿，俨对笠屐画。小试功名手，爱与甘棠亚。诗歌今元白，江山旧王谢。富捋剑南稿，骚魂应起讶。天网收碎琐，录我甘嘲骂。久料十驾疲，敢据一方霸。想见决胜胸，壁垒摩嵩华。馀策覆穷庞，艳称增灶诈。飞将在汉家，散甲众欲罢。
酬涛园
作者：陈三立
朝代：清
体裁：七言律诗

蛮徼生还两鬓皤，空馀皮骨问铜驼。补牢岁月魂犹醉，衔木平生意已多。断烂贪看朝报在，阳狂屡杂市人过。群雏有命谁能恤，任挂诗囊对饭箩。
酬琴初沪居见寄用其韵
作者：陈三立
朝代：清
体裁：七言律诗

十日云岩入指挥，还迎海色撼幽扉。方殷世难人犹在，自养天倪道已肥。屋底呻吟孤月下，梦中风雨万灵归。从来醉语成奇策，莫举雷樽悟昨非。
酬璧元以元日和诗见示
作者：陈三立
朝代：清
体裁：七言律诗

兆岁逢春第一辰，雍容裁句报閒人。到门车马尊前影，堆案镦盂雪外尘。莫挈牢骚供世役，犹堪傀儡转天钧。连墙奇士吾能数，知共樗蒲涕笑新。
酬真长
作者：陈三立
朝代：清
体裁：七言律诗

泥涂苟活能过我，祸变相仍莫问天。凭几写诗仍故态，向人结舌共残年。幼安皂帽今谁问，子美深杯祇自怜。想得敝庐山雪盛，白头横涕望归船。
酬节庵
作者：陈三立
朝代：清
体裁：七言律诗

梧几麻鞋事事非，祇留残泪在征衣。仰天雁鹜自相乱，照海楼台添作围。书射聊城天日鉴，径荒精舍梦魂归。望门赁庶何人识，示我无妨衡气机。
酬陈子言
作者：陈三立
朝代：清
体裁：七言律诗

海角诗人陈子言，苦吟欲使妇无裈。生天灵运妨声病，接座深公探道根。潮汐鱼龙千劫过，壁篱螀蚓一灯存。垂垂头白收煨烬，几及黄垆倒酒尊。
醉后漫题
作者：陈三立
朝代：清
体裁：七言律诗

垂老栖迟涨海陬，翻凭沈醉护幽忧。典谟眼底飞灰尽，机石天边凿空求。吹沫鱼龙犹出役，覆巢燕雀与啁啾。冥冥槃血神君帐，颏唾还看溺九州。
重九
作者：陈三立
朝代：清
体裁：七言律诗

不用登高更举觞，但骑危石弄寒阳。青山渐欲埋黄叶，群盗犹传窟旧乡。老系孱躯云雾底，吟收残梦鸟乌旁。持螯对菊今谁在，伤逝怀人正断肠。
重九后二日微雪竖子自浔阳肩负盆菊至
作者：陈三立
朝代：清
体裁：七言绝句

风气先寒节候差，瘖蝉脱树穴藏蛇。老夫缩手荒山顶，飞雪楼栏照菊花。
重九放晴拟与小鲁为登高之会不果戏次其韵
作者：陈三立
朝代：清
体裁：古风

髯来亦何为，痴吟晨至暮。钟阜翠微亭，未肯携屐驻。况当暄日皎，燕鸿翔故故。峰头作重九，自昔饱称誉。髯笑但掉头，臣诚不知务。诗法研涪翁，书势临钟傅。欠伸呵屋梁，微令饥鼠惧。客复贸贸来，侈口从讽谕。闭门可造车，据梧曷献赋。局促异所闻，端痛茱萸句。江城催木叶，灯畔寒砧赴。饮酒读离骚，意与古人遇。
重九敬安上人招同樊山秉三实甫集静安寺
作者：陈三立
朝代：清
体裁：古风

濒海乏崇山，末由展登眺。上人媚幽寻，古寺邀吟啸。车窗数椽屋，瘦犬吠客到。佛像肃四壁，盆菊互照耀。旁通小场圃，烟畦缀花窖。叠积荆蔓丛，野径穿邃奥。忆昔存茗楼，诗翁共落帽。得句不忍去，指点城头鹞。死生三十载，恍对孱魂摇。戏言傍埋骨，此意供凭吊。疲就八关斋，荐蔬兼命釂。樊先广长舌，熊易观其徼。饶解箭锋机，角根森众妙。所获出思议，千劫莫能挠。起别第六泉，徒侣增恋嫪。合掌了嘉辰，各成仰天笑。
重九日逸社诸公于哈同园登高发咏九言属遥和一篇
作者：陈三立
朝代：清
体裁：古风

烦冤律兀伏处无与娱，坐玩溪光山影相萦纡。鸦鸣鹊噪暖聚风日处，而我拒户独酌掀髭须。回首故侪招邀作重九，令辰愧负尘隔挈榼俱。哈同之园胜绝冠海甸，甃池虹栋怪丽涂金朱。况其桂蕊千株丛菊映，依依奇冠雅步翔魁儒。登楼逢迎秋风一万里，蓬莱方丈绰约云气粗。赫然雌蜺连蜷犯日驭，妖狐山鬼叫啸为朋徒。仰天嚄唶所托更何世，且保旦暮对酒留残躯。一时哀歌狂呓动阊阖，莫问飘鹅断雁啼江湖。
重伯为人索题画梅于谈坐口占写其上
作者：陈三立
朝代：清
体裁：七言绝句

公孙持轴促留题，如翅之云覆墨池。我有愁丝络鳌极，馀丝风剪挂梅枝。
重伯为人索题画梅于谈坐口占写其上
作者：陈三立
朝代：清

环天持轴促留题，如翅之云覆墨池。我有愁丝络鳌极，馀丝风剪推梅枝。
重伯自京师至金陵相见题赠此句
作者：陈三立
朝代：清
体裁：七言律诗

矢溺摴蒱道有根，两年大隐在金门。手扪虮虱听车过，目笑蛟鼍据海尊。馀吐星辰三尺喙，孤成河洛一家言。江南儿女还相语，科跣骑鱼是梦痕。
重伯邀饮酒楼同杨潜庵李筠庵
作者：陈三立
朝代：清
体裁：古风

别逾八载强，短髭各如猬。胜槩换曩昔，亦减恢诡趣。世患实驱之，拚弃鼾寐地。梭穿车辙间，嘘噏蛟蜃气。秋步接履絇，埃风衢巷晦。柳湾获二客，挽醉夷歌市。楼坐压万人，荧火写高吹。闽庖擅海物，蛤蚬罗琐碎。素肌蟹粉匀，红沫鸡糟渍。芥蓝滑七箸，伊面匪世味。低昂王霸口，平章到脔脍。叹涎佣书钱，欠溷饕道士。
重有感
作者：陈三立
朝代：清
体裁：七言律诗

雁雁池亭燕燕门，初怜微雨荻芽村。坐来暗榻虫丝乱，听拨寒灰蟹眼喧。栏楯新霜寻断迹，女萝残月语冤魂。竹爵不纪飞升事，可有淮南舐鼎存。
重游沙发园同鹤亭重伯吷庵伯夔各赋六言纪之·其一
作者：陈三立
朝代：清
体裁：六言诗

流人自成滋味，贾胡别拥槃阿。顾影屡寻斜日，芜平树直踏歌。
重游沙发园同鹤亭重伯吷庵伯夔各赋六言纪之·其三
作者：陈三立
朝代：清
体裁：六言诗

花药盛鬋倾国，偶随步屧惊逢。销烟一媚老丑，飞来无蝶无蜂。
重游沙发园同鹤亭重伯吷庵伯夔各赋六言纪之·其二
作者：陈三立
朝代：清
体裁：六言诗

隩区照水坐石，肺肝掬晒微晴。战地锄犁尽废，偷怜布谷声声。
重游沙发园同鹤亭重伯吷庵伯夔各赋六言纪之·其四
作者：陈三立
朝代：清
体裁：六言诗

微命犹殉胜览，车箱拾句从同。神官祇哦六字，固哉记梦韩公。
野望
作者：陈三立
朝代：清
体裁：五言律诗

春满山如海，飞鸣不自知。杂花温日影，新柳长烟丝。田水听蛙急，吟楼过雁悲。扶筇往来路，寸寸泪痕滋。
金轮峰下喷雪亭观瀑
作者：陈三立
朝代：清
体裁：古风

化人飘霜髯，下饮龙蛇窟。不然九天溃，一孔泻荡潏。我闻震心魂，探历特踔出。崎岖百盘底，跻此鸟翼侧。已讶地维穿，恍接天根立。破碎髓骨痕，万象中桡郁。其流所纷荡，遂浴日月色。吹肌回沤尘，但有元气湿。鸿荒接浩浩，势欲弃瀛渤。破山飞雷霆，咽入婴儿泣。元化岂尔留，五运珠跳隙。石梁狎湖峤，倒影雪色壁。从兹契真源，呼童煮新汲。
金轮峰下喷雪亭观瀑
作者：陈三立
朝代：清
体裁：古风

化人飘霜髯，下饮龙蛇窟。不然九天溃，一孔泻荡潏。我闻震心魄，探历特踔出。崎岖百盘底，跻此鸟翼侧。已讶地维穿，恍接天根立。破碎髓骨痕，万象中桡郁。其流所纷荡，遂浴日月色。吹肌回沤尘，但有元气湿。鸿荒接浩浩，势欲弃瀛渤。破山飞雷霆，咽入婴儿泣。元化岂尔留，五运珠跳隙。石梁狎湖峤，倒影雪色壁。从兹契真源，呼童煮新汲。
金陵园蔬独苋苗脆美每饭必设占示海客
作者：陈三立
朝代：清
体裁：七言绝句

海上词流半酒狂，招携惯啸万蹄旁。江南归晚鲥鱼尽，酸泪今浇野苋肠。
金陵纸贾王翁赛日本得奖券徵题其券尾
作者：陈三立
朝代：清
体裁：七言绝句

割脂舂月发奇光，涛井千年漫较量。价重教知玄武库，亦如石袂挂扶桑。
鉴园园客蔡云卿之妇张仰药殉其夫主人为徵歌诗张之是以有作
作者：陈三立
朝代：清
体裁：古风

鉴园饶水木，清旷一隅胜。匪惟主人贤，园客共恭敬。引灌鹿车旁，洒扫待花径。奄忽朝露危，其匹仰药殉。翔鸟为悲啼，飘叶雨成阵。主人烈此妇，怃叹徵赞评。方今倡民族，衽席维泮涣。蚩蚩昧经教，万迫讵一应。宁意荆布间，勇决无遗算。情天自嫪爱，乃以顺性命。扶持靡他私，立国资后劲。兹事奖方寸，尚冀知者听。我来坐疏林，恍惚影蓬鬓。松梅郁寒姿，淮流对如镜。中激怪变肠，熟睇孤云净。
鉴园寻剑泉不遇
作者：陈三立
朝代：清
体裁：古风

一雪隔吟襟，雪尽访园柳。车音落墙头，踏径吠蹲狗。楼栏影层层，伊人诀北走。岁穷犯危邦，饥驱亦何有。低徊枯卉丛，晴烟栖畦亩。苔茸黄犹病，梅萼红欲剖。溪水寒噤人，残冰齧罶笱。高风荡万啼，啄霞投叠阜。肺肠染氛祲，空记洗杯酒。鸦窠与阅世，对立支离叟。
鉴园小集看雨呈主人分韵得秋字
作者：陈三立
朝代：清
体裁：古风

泪眼悬鉴园，十载依钓游。几撄喋血战，烽烬昏林邱。主客各奔避，盗窟成掉头。羁海遂存活，隔世迷唱酬。运极溟波翻，狞飓驱鸧鹙。飞认旧巢痕，我还汝亦留。强颜领风光，坐卧馀一楼。芜径自锄理，竹树环修修。摩挲新吐月，哦入鸣蝉幽。閒暇遌残侣，宾僚兼应刘。稍稍聚酒食，杂以商声讴。逭暑快胜地，复睹围冰瓯。惨澹干戈后，梦厕文彦俦。晚雨散垂杨，已摇溪上秋。雷音荡吟趣，休飘歌吹愁。二客惜不与，锦囊睨争投。云光烛解袜，天物初怒流。摆落舜禹事，此心盟白鸥。
鉴园晚坐呈剑泉
作者：陈三立
朝代：清
体裁：五言律诗

乱定园林在，忘身肯一归。画船仍晚聚，栖翮避人飞。山翠延藤架，溪光出钓矶。娱游追忆尽，吟思飏微微。
鉴园酒坐送瘦唐侍御还里
作者：陈三立
朝代：清
体裁：古风

悬梦浴溪风，迭依鉴园柳。百株割一凉，况逢新雨后。楼居仰秃翁，背人歌哭久。招携蔼诗流，忘言相与友。循廊面钟山，石气漱肝腑。一水聚兰桡，哀丝切吟牖。波外群凫雏，烟际翻鸦舅。列坐劝离觞，客如霄移斗。七尺肮脏躯，兀对心语口。直声不祥物，救亡古未有。谏草满血痕，成就中风走。归帆拂香垆，为我觅丹臼。夙昔所识猿，犹挂藤枝否。兴尽落东湖，应及折碧藕。隐几万灵泣，安排柳生肘。更使父老知，江南付钓叟。
鉴园集饯沈京兆
作者：陈三立
朝代：清
体裁：五言律诗

山气隆隆合，溪流宛宛过。晴楼澹榆竹，秋佩照藤萝。深念传杯静，微阳拂袂多。此行关国论，应解忆岩阿。
鉴泉三叠余前韵见诒次报三首·其一
作者：陈三立
朝代：清
体裁：古风

霁楼笼纤霞，新句同丽妙。吟声卷乌啼，博我仰天笑。馀生寄劫运，事事成逆料。还怜卧向壁，写梦鉴园照。拌作系辕驹，莫睨旋霄鹞。
鉴泉三叠余前韵见诒次报三首·其三
作者：陈三立
朝代：清
体裁：古风

君亦脱命归，祇馀琢句妙。殷忧缄骨髓，语泄偿非笑。一椽杂鸡犬，米盐自量料。尚有披衣邻，酒碗素心照。善感鯆昔入，细黠谚黄鹞。
鉴泉三叠余前韵见诒次报三首·其二
作者：陈三立
朝代：清
体裁：古风

谁欤尘土中，无欲观其妙。兔毫蚀元气，思之纷涕笑。形影自幻转，巧历安能料。梧几留孤呻，自摘星辰照。孰赘齐物论，尚知鹏与鹞。
铜官感旧图题词
作者：陈三立
朝代：清
体裁：七言律诗

斜日山河故垒秋，帝臣曾此护貔貅。楼船下濑旌旗暗，岭峤传烽草木愁。生死挥戈回劫运，功名从井亦奇谋。中兴空说铜官渚，谁识王孙早白头。
锡侯伯韬招集淮舫
作者：陈三立
朝代：清
体裁：七言律诗

秦淮歌吹剧销沈，来听波喧水鸟吟。两岸画楼摇鬓影，数行官柳长春阴。渡江击楫英雄尽，拄笏看云峦岫深。遮莫离筵起孤雁，时危地小为沾襟。
长头岘道上·其一
作者：陈三立
朝代：清
体裁：七言绝句

峰峰叶叶万云堆，亲访灵仙撒手才。晚雨祗今原上路，无人知是看棋回。
长头岘道上·其二
作者：陈三立
朝代：清
体裁：七言绝句

初添野水浮牛鼻，退认炊烟护豕寮。小市依依曾一饭，车声人影第三桥。
长昼闻居
作者：陈三立
朝代：清
体裁：五言律诗

久以病为业，今如失业人。拂廊迎蝶舞，止屋作乌邻。丝网迷晴叶，铛瓯点细尘。未堪携杖去，闻角欲成呻。
长沙还义宁杂诗·其一
作者：陈三立
朝代：清
体裁：五言律诗

汗漫辞江海，消摇还旧居。山川傥能说，机鞠信招予。云度征鸿晚，天高峰叶疏。行歌劳者听，伤足定何如。
长沙还义宁杂诗·其七
作者：陈三立
朝代：清
体裁：五言律诗

迢递寻幽谷，穿林细鸟回。藤花翻日暖，葵叶认霜来。玩物馀神识，听湍起暮哀。道旁香桂歇，犹遣一株开。
长沙还义宁杂诗·其三
作者：陈三立
朝代：清
体裁：五言律诗

群山回暝色，亭馆亦森沈。入座听流水，呼觞遣独吟。松阴支壁冷，花雨飏镫深。遥夜机声动，宁知幽怨心。
长沙还义宁杂诗·其九
作者：陈三立
朝代：清
体裁：五言律诗

亦知随雁返，稠叠看山川。残雨明红叶，危风乱碧泉。霄虚浮塔影，沙冷趁溪船。憔悴思归引，邅回下噀田。
长沙还义宁杂诗·其二
作者：陈三立
朝代：清
体裁：五言律诗

初出塘西路，林荫绿映村。荒烟扶野色，乱石尽溪源。日薄牛羊下，风归乌鹊喧。承平犹在眼，惆怅向柴门。
长沙还义宁杂诗·其二十
作者：陈三立
朝代：清
体裁：五言律诗

龙门号形胜，扶剑起长叹。地险依吴楚，峰回接羽翰。角声吹月出，石气涌天寒。飞将威名在，分明乱后看。
长沙还义宁杂诗·其二十一
作者：陈三立
朝代：清
体裁：五言律诗

入境因风俗，云山幽兴长。负薪儿向市，析苧妇依廊。蕨粉常时馔，薯丝卒岁粮。上音惊问讯，始信果还乡。
长沙还义宁杂诗·其二十三
作者：陈三立
朝代：清
体裁：五言律诗

双井涪翁宅，松萝相向青。千春今怅惘，一代汝精灵。鸟影沿溪灭，茶烟散雨冥。神州清啸罢，来拂旧镌铭。
长沙还义宁杂诗·其二十二
作者：陈三立
朝代：清
体裁：五言律诗

传闻艾子国，曾此建亭台。烟草寻残劫，江山起霸才。疏林穿水入，高隼映宵回。牢落年时事，思情弄早梅。
长沙还义宁杂诗·其二十四
作者：陈三立
朝代：清
体裁：五言律诗

已知州郭近，真见凤凰山。昔日兵戈满，兹行琴剑间。钓游违断梦，云物照开颜。为报诸亲旧，清时久客还。
长沙还义宁杂诗·其五
作者：陈三立
朝代：清
体裁：五言律诗

山雨愁无极，风来一共之。竹林寒见影，柚岭望经时。歌饮问襟带，关河黯鬓丝。廿年来去路，留与梦魂疑。
长沙还义宁杂诗·其八
作者：陈三立
朝代：清
体裁：五言律诗

松坂连仍断，沟流东复西。遥山晴皎皎，吟望与凄迷。豚栅穿风细，鸦巢结露低。何当茅屋下，拚饮醉如泥。
长沙还义宁杂诗·其六
作者：陈三立
朝代：清
体裁：五言律诗

到眼溪山好，翱翔记九州。蓟门尊映雪，越峤坐延秋。稍动莼鲈兴，其如漆室忧。虎头飞食肉，此意愧封侯。
长沙还义宁杂诗·其十
作者：陈三立
朝代：清
体裁：五言律诗

斜日千家静，层云万壑尊。閒鸥依渡歇，病犬卧桥昏。绿竹围成幄，青松冷入村。尘埃逢一饱，粗粝未须论。
长沙还义宁杂诗·其十一
作者：陈三立
朝代：清
体裁：五言律诗

小市通舟楫，依山复背流。枯鱼咸入馔，香橘熟逢秋。环佩违欹枕，星河照独愁。天隅纷木叶，纤月下朱楼。
长沙还义宁杂诗·其十七
作者：陈三立
朝代：清
体裁：五言律诗

游龙腾日起，奔马自天来。始觉江山壮，依然墓道开。儿童成故旧，涕泪长蒿莱。烟外乌啼冷，悲风日几回。
长沙还义宁杂诗·其十三
作者：陈三立
朝代：清
体裁：五言律诗

岁事閒游尽，云林镇日过。枫香缘鬓减，竹色拂衣多。谷口清晨饭，江声昨夜波。幽居意相得，竟惜好头颅。
长沙还义宁杂诗·其十九
作者：陈三立
朝代：清
体裁：五言律诗

残叶下纷纷，孤游未遣闻。乱流喧野碓，寒吹入村云。枸杞含霜熟，山楂带日熏。终朝倚岩壑，鸟兽欲同群。
长沙还义宁杂诗·其十二
作者：陈三立
朝代：清
体裁：五言律诗

梦醒荒郊柝，心清驿路霜。嫩芦随露白，晚稻曝云黄。漂泊知何补，崎岖迥自伤。回头为山色，百里见苍苍。
长沙还义宁杂诗·其十五
作者：陈三立
朝代：清
体裁：五言律诗

客有谈儒墨，君还贤主人。肯从嚣市侧，独辟小楼新。镫火延江色，氍毹认履尘。相看尊酒尽，旅思竟何陈。
长沙还义宁杂诗·其十八
作者：陈三立
朝代：清
体裁：五言律诗

仓卒仍依路，迷茫尚有村。高林寒日脚，绝壁削云根。鸟断千山影，花凄独客魂。回看松槚客，洒泣向乾坤。
长沙还义宁杂诗·其十六
作者：陈三立
朝代：清
体裁：五言律诗

冷日鼋鱼渡，天风猴子岩。长桥沙历历，仄径石巉巉。晴影诸峰隔，灵栖万木嵌。迎人苍翠满，故故落征衫。
长沙还义宁杂诗·其十四
作者：陈三立
朝代：清
体裁：五言律诗

青溪衣带水，岭路与委蛇。草暖蜂须动，风连蚓穴悲。飘香迎药坞，解佩惜茅茨。去去长亭晚，郊原叶落时。
长沙还义宁杂诗·其四
作者：陈三立
朝代：清
体裁：五言律诗

晨鸡喔喔鸣，复此动孤征。露迥山同静，云明树欲晴。逶迤悬鸟道，回薄入溪声。万里惟长铗，飘零去国情。
长至
作者：陈三立
朝代：清
体裁：五言律诗

当年坟上影，照酒万峰前。老骨连霜霰，残魂压屋椽。鹰鹯依郭出，蝼蚁上枝全。日脚移人世，拈髭自仰天。
长至后一日于晴雪光中挈隆儿夫妇及七龄女孙摄影纪以一诗
作者：陈三立
朝代：清
体裁：七言绝句

日气腾腾万景扶，衔晴乌鹊镜中呼。窜居亦拥团栾影，雪壑冰枝带一雏。
长至后七日抵西山谒墓
作者：陈三立
朝代：清
体裁：古风

拂袂江汉滨，视疾俄叹逝。折途犯重湖，染我西山翠。沙淤作陂陀，岸树倒旗帜。烟岚引一痕，车音飞破碎。日斜穿松楸，陌陇验宿置。遣儿荐节物，墓门留烛泪。咫尺呼如应，岩峦拥魂气。老愈疲腰脚，莽莽接寒吹。草螀已绝吟，零雁不成字。所匿片云下，寻常阅年岁。万情竞颠倒，遑云世可避。祇待补松株，六合毕此事。径旁野花丛，樵童尽剪刈。会当芽春风，再逐仙蝶至。
长至墓下作
作者：陈三立
朝代：清
体裁：五言律诗

衰草延晴照，深松蓄乱飙。千山寒自献，孤鬓暝相摇。惊耗排天入，奇哀迸酒浇。沈泉定张目，云叶答萧萧。
长至抵峥庐上冢·其一
作者：陈三立
朝代：清
体裁：五言律诗

已扫层岚入，初惊宿草长。亲颜支寤寐，儿气冷山冈。飞雉衔松色，黏蜗湿藓香。纸灰飏泪尽，天照一杯浆。
长至抵峥庐上冢·其二
作者：陈三立
朝代：清
体裁：五言律诗

翠华终自返，碧血更谁邻。万恨成残岁，馀生看负薪。子孙身外物，今古墓旁人。为解冥冥意，乌啼霜露晨。
长至雨歇晴日满山奠墓毕偶述
作者：陈三立
朝代：清
体裁：古风

帝未改元长至日，松色铺晴捧浆泣。凝此一点两点魂，兀对千山万山白。世上喧腾身遽老，陇畔穿栽事须毕。樵歌满谷听者谁，倚碑袖拂归飞翼。
閒居偶成·其二
作者：陈三立
朝代：清
体裁：七言绝句

晴翠疑分郭外山，孤松散叶影斓斑。摩挲左肘鸡声裹，世上无人解闭关。
闰五月十八日入西山谒墓抵峥庐宿
作者：陈三立
朝代：清
体裁：五言律诗

百日迷重至，山风写汝悲。飘危成独老，呼吁竟何为。草木扶天色，峦阿定雨丝。更堪孤榻夜，灯火数儿时。
闰五月归张氏女子卧疴沪上嘉定余伯陶主方起之赠以此诗
作者：陈三立
朝代：清
体裁：七言律诗

奔抚孤呻海上楼，药烟灯穗飒然秋。岂期与物同疵疠，稍欲祈天赦缚囚。症结竟窥囊底智，风光宛托剡中游。神州莽莽谁医国，方技馀存第一流。
闰五月归张氏女子卧痾沪上嘉定余伯陶主方起之赠以此诗
作者：陈三立
朝代：清

奔抚孤呻海上楼，药烟灯穗飒然秋。岂期与物同疵厉，稍欲祈天赦缚囚。症结竟窥囊底智，风光宛托剡中游。神州莽莽谁医国，方技馀存第一流。
闲居偶成
作者：陈三立
朝代：清

阶下芙蓉花已繁，列盆晚菊亦翻翻。风轻日暖擎瓯坐，留得蜂房长子孙。晴翠疑分郭外山，孤松散叶影斓斑。摩挲左肘鸡声里，世上无人解闭关。
闲居偶成·其一
作者：陈三立
朝代：清
体裁：七言绝句

阶下芙蓉花已繁，列盆晚菊亦翻翻。风轻日暖擎瓯坐，留得蜂房长子孙。
闲居偶成·其二
作者：陈三立
朝代：清

晴翠疑分郭外山，孤松散叶影斓斑。摩挲左肘鸡声里，世上无人解闭关。
闵灾·其一
作者：陈三立
朝代：清
体裁：五言律诗

十日阴阴雨，初知池涨喧。杳冥陵地轴，浩荡没天根。石穴鱼儿上，藤梢蝼蚁尊。阑干寄微命，聊得一椽存。
闵灾·其三
作者：陈三立
朝代：清
体裁：五言律诗

飞电动山川，楼台坐渺然。疮痍消息外，寇盗梦魂边。势欲亡无日，灾仍降自天。残生馀血泪，沾洒祇青毡。
闵灾·其二
作者：陈三立
朝代：清
体裁：五言律诗

妖氛缠禹域，洚水警尧年。瞬息无乾土，啼号救薄饘。阶除晨觅骑，城阙晚呼船。寂寞扬云宅，深杯谁与传。
闺中听弹琴一首
作者：陈三立
朝代：清
体裁：古风

遐心搆虚无，良辰忽在兹。感彼房中奏，周章诉阿谁。新声赴遥节，逸响恋沈徽。悠悠送挑挠，瞹暧伫然疑。褰裳排云阊，山海忘调饥。冥鸿有馀迹，旷望独凄悲。苍梧降瑶佩，缤纷迎二妃。烦冤古已沦，宛娈今未衰。玄解一室内，名理遂沈微。化人邈世宙，空令知者希。
闻云秋自永州解兵退居长沙有寄
作者：陈三立
朝代：清
体裁：七言律诗

十载兵间快指挥，眼中作健故人稀。雅歌夙昔邀填抚，退食委蛇有是非。边郡移军皇甫重，谤书盈箧乐羊归。城门醉尉今逾横，掘汝东台苓朮肥。
闻实甫谈西安旧事诗以调之
作者：陈三立
朝代：清
体裁：七言律诗

飘然关塞一云门，十老能酬刘后村。帷幄有时揣深念，歌呼长夜乱馀喧。惊鸿影逝胭脂水，病马秋閒草木魂。毕竟舍人误卮酒，可怜蛇足到今存。
闻熊季廉于江西乡试榜列第一因赋
作者：陈三立
朝代：清
体裁：七言律诗

灰死文章万劫尘，几凭归梦数飘茵。南州冠冕真馀汝，孤榻欷歔若有人。谁使英雄还入彀，欲移瀛海与垂纶。鲲鹏斥鴳同天壤，龙性私怜故未驯。
闻熊秉三太史抵沪将为日本之游占此寄之
作者：陈三立
朝代：清
体裁：七言律诗

忧患死生同一掷，微闻腾刷脱机鞅。熊罴猛气故常在，蛟鳄腥波相与长。嚼血喷天成惨澹，蓄眸观世费评量。江南老我齑盐里，东望求仙涕数行。
闻蟋蟀
作者：陈三立
朝代：清
体裁：七言绝句

怪汝微虫傍涧鸣，飘风带雨并秋声。祇怜人世光阴速，听入仙山更暗惊。
闻蟋蟀
作者：陈三立
朝代：清
体裁：七言绝句

怪汝微虫傍涧鸣，飘风带雨并秋声。祗怜人世光阴速，听入仙山更暗惊。
闻鸠
作者：陈三立
朝代：清
体裁：七言绝句

林峦瞹暧带寒晴，出树鸠来屋角鸣。一片秋霄鹰隼影，莫缘唤妇上高城。
闽人王世澄世谦寿其母林氏六十徵诗
作者：陈三立
朝代：清
体裁：古风

生世而为贤，强半基母教。载籍逮睹闻，尤彰抚孤效。王生好兄弟，称寿本仁孝。成立到伶俜，百劬摭以告。挺然青松姿，自荫冰雪峤。夺此蹈刃躯，终彼画荻操。缮性出艰贞，诒谋均覆焘。黠点机灯泪，曾惹寒星照。昊穹眷精素，炽昌颇食报。引年有灵药，养志博欢笑。国风美人伦，质语侑举釂。
阁夜有作
作者：陈三立
朝代：清
体裁：五言律诗

花树络纬声，风飘更接城。酒杯吾自老，荷沼月初平。蝠乱斜河影，乌衔隔夜晴。閒襟待霜露，始念百无成。
阁子春望示闺人
作者：陈三立
朝代：清
体裁：五言律诗

起死怜春在，劝家了债无。水明初浴鹤，廊静与悬蛛。药裹亲憨婢，藤床据众雏。帘栊花气暖，墙鸟一相呼。
阅邸钞前安徽青阳知县汤寿潜著赏道衔署理两淮盐运使汤本故人也惊喜有作
作者：陈三立
朝代：清
体裁：五言律诗

汤子声名久，为儒肯自怜。飞书万行泪，却聘五湖船。岁晚看人怯，时危觉汝贤。稍关朝野事，瞠视转茫然。
阊阖
作者：陈三立
朝代：清
体裁：七言律诗

阊阖风回虎豹门，日轮俨在破雷村。金童谪去诸天静，黄竹飘残万骑喧。顿觉鸮音连警枕，尚怜马革污游魂。竖儒草就明堂议，争及涂山玉帛存。
阐阅义宁平江之交有战事所取道恐当先茔邻近愁思写此
作者：陈三立
朝代：清
体裁：七言绝句

蹂躏东南万骑踪，侧攻孔道又传烽。杀人盈野寻常事，溅血休污蔽冢松。
阶前植二牡丹其一发双蕾侵宵风雨晨起反怒放一花喜而抚之
作者：陈三立
朝代：清
体裁：七言绝句

来对吾翁手植花，吟窗留眼吐天葩。战回雷雨探蜂蝶，一点春光处士家。
阻风鸡笼山次答小鲁见寄韵·其一
作者：陈三立
朝代：清
体裁：七言律诗

咫尺城闉隔醉吟，风飞沙暗万乌沈。半生孤棹去来处，一夜荒江辗转心。残世声名堪老丑，寤歌徒侣可追寻。颓阳不管鱼虾市，卧听春天澎湃音。
阻风鸡笼山次答小鲁见寄韵·其二
作者：陈三立
朝代：清
体裁：七言律诗

初闻西笑变南吟，江汉鸥翔河鲤沈。为抱陈编演濂学，莫忘挽辂卜天心。虎牙四海辉辉见，骏骨千金黯黯寻。漫掷丸泥塞函谷，汉京钟鼓有遗音。
陆蔼堂求题其远祖放翁遗像
作者：陈三立
朝代：清
体裁：古风

陶集冲夷中抗烈，道家儒家出游侠。放翁孤抱颇似之，皆奇男子无分别。可怜垂死望王师，忠义从今欲语谁。历劫天留团扇面，起扶名教与论诗。
陆霭堂求题其远祖放翁遗像
作者：陈三立
朝代：清

陶集冲夷中抗烈，忠义从今欲语谁。道家儒家出游侠，放翁孤抱颇似之。皆奇男子无分别，可怜垂死望王师。历劫天留团扇面，起扶名教与论诗。
陈仁先以高啸桐寿伯茀遗札装潢为卷题识多故人因属录往岁赠啸桐旧句其上录讫附题一绝
作者：陈三立
朝代：清
体裁：七言绝句

畸人死友了神州，一片魂痕纸上留。宵起思贤哀窈窕，海灯莹泪写蝇头。
陈元凯母林宜人八十寿诗
作者：陈三立
朝代：清
体裁：七言律诗

王风板荡蠹彝伦，挂眼栖栖避乱人。传脱戈船归谢客，解提齑瓮一娱亲。灵云蒸海为仁气，燕寝围讴是令辰。扶杖从容敦薄俗，争知垂祉累艰辛。
陈善馀过话
作者：陈三立
朝代：清
体裁：七言绝句

头颅影壁察霜髭，结习书淫不可医。休校纤儿南北史，一灯留照许浑诗。
陈次亮户部以去岁五月卒于京师追哭一首
作者：陈三立
朝代：清
体裁：七言律诗

亘古伤心剩不归，谁怜此士死长饥。罪言杜牧佯狂废，遗行东方世俗非。下榻琴尊来旧梦，买山徒侣泣先几。料难瞑目烽烟外，定有羁魂逐六非。
陈述猷乞题瞻麓图
作者：陈三立
朝代：清
体裁：古风

昔客潇湘岁月久，纸上陈人相与友。佳日閒寻门外山，苍苍岳麓绝埃垢。爱晚亭抱赤沙湖，一径枫叶寒泉吼。几回夜宿云麓宫，荡出钟鱼摘星斗。弃掷飘流那可道，挂魂木末猿猱守。陈侯旧是耕山人，况系庐墓依林薮。从军学仕三十年，老活江南柳生肘。敢忘父子饮泣处，上冢还家心语口。大乱屡作墟井闾，血肉蹂践熢燧厚。祠屋依稀狞虎踞，草树披靡妖狐走。写图寄愤益寄痴，湿寐岚光犹落手。
陈述猷乞题瞻麓图
作者：陈三立
朝代：清

昔客潇湘岁月久，纸上陈人相与友。佳日闲寻门外山，苍苍岳麓绝埃垢。爱晚亭抱赤沙湖，一径枫叶寒泉吼。几回夜宿云麓宫，荡出钟鱼摘星斗。弃掷漂流那可道，挂魂木末猿猱守。陈侯旧是耕山人，况系庐墓依林薮。从军学仕三十年，老活江南柳生肘。敢忘父子饮泣处，上冢还家心语口。大乱屡作墟井闾，血肉蹂践烽燧厚。祠屋依稀狞虎踞，草树披靡妖狐走。写图寄愤益寄痴，湿寐岚光犹落手。
除夕
作者：陈三立
朝代：清
体裁：古风

惊鹘起将雏，下堕涨海侧。巧击谢弹丸，四顾戢翮翼。猥脱漂摇枝，樊笼聚而食。羁栖三改岁，此日又向毕。一楼围酒浆，灯火活颜色。吉语强煦濡，瓶葩暗香溢。倚栏眺茫茫，兴亡到胸臆。送老有干戈，梦魂割盗贼。搅肠出吟咏，结辈娱顷刻。奔腾仙魅影，数以千鼻息。更无世可弃，寸意霸八极。星气回裳衣，濯魂苏疢疾。市声杂歌吹，流人成乐国。椒盘儿女前，万态偿追忆。
除夕
作者：陈三立
朝代：清
体裁：五言律诗

湘上看明烛，迷离二十年。生涯杯酒尽，意气故人怜。学道输华发，哀时向绮筵。跻堂千万寿，春动綵衣妍。
除夕
作者：陈三立
朝代：清
体裁：七言律诗

看残赋芋偷桃局，并入烧灯拨酝时。万市沈沈喧羯鼓，九霄袅袅影龙旗。老怀真觉黄农没，遣行犹堪道路知。起拂星辰梅蕊白，烹茶煮饼我为谁。
除夕
作者：陈三立
朝代：清
体裁：七言律诗

隔年今夕愤摛辞，老眼乾坤望起衰。战后朝端稍震动，谋乖士气尚嚣漓。群儿归挂扶桑袂，娇女憨摹馈岁诗。厌世忧天百无用，看围高烛倒深卮。
除夕二首·其一
作者：陈三立
朝代：清
体裁：五言律诗

裹饭无长计，噤吟尽岁时。蛟蛇方斗穴，鴳鹊且依枝。园石滋苔印，街灯眩雨旗。江城吾径醉，偃蹇仰天奇。
除夕二首·其二
作者：陈三立
朝代：清
体裁：五言律诗

妹化苍梧野，儿遮富士峰。穿云魂自去，对烛涕无从。酒气冥冥合，炉熏暧暧供。残宵开运会，欹枕听鸣钟。
除夕作
作者：陈三立
朝代：清
体裁：七言律诗

屋山压雪对寒毡，旗影笳声酒盏前。方盼泥乾缘蝼蚁，坐闻风急逐鹰鹯。炉烟欲合疮痍气，劫运移支老悖年。为忆二雏羁绝域，长饥谁挂杖头钱。
除夕作
作者：陈三立
朝代：清
体裁：七言律诗

殷市箫笳又换年，危楼许我仰呼天。所忧直纳无穷世，敢死翻馀自在眠。四合烽烟肥海气，半收儿女压灯筵。漫逃藕孔迷寻梦，宿草坟犹落枕边。
除夕作
作者：陈三立
朝代：清
体裁：古风

羁海四除夕，泪眼为之枯。犹媚饯岁盘，过存列仙儒。醉面掀吟髭，家家如画图。引去再改火，抚我溪上株。草玄笑无雄，聊拥寂寞区。世中复何物，坊录送歌呼。一灯定万态，谁主而谁奴。老有所谓道，哀乐灰洪炉。诗书信祸始，成就雏心孤。江城又飞雪，寒压七尺躯。盆枝坼微馨，流庭气昭苏。鸡唱恋煮饼，明月非今吾。
除夕前一日过季词
作者：陈三立
朝代：清
体裁：五言律诗

公真天下好，神血凝斯文。老愈疲铅椠，贫馀醉夕曛。当门呜咽水，护郭陆离云。残腊归相讯，卮言异所闻。
除夕得周印昆由张家口税关寄诗和酬四绝·其一
作者：陈三立
朝代：清
体裁：七言绝句

荒城角起烛初烧，斗柄斜檐对一瓢。忽仰帛书传塞雁，声声听入可怜宵。
除夕得周印昆由张家口税关寄诗和酬四绝·其三
作者：陈三立
朝代：清
体裁：七言绝句

我长落拓四立壁，公亦蹉跎反抱关。招隐恐无乾净土，得钱烦买画中山。
除夕得周印昆由张家口税关寄诗和酬四绝·其二
作者：陈三立
朝代：清
体裁：七言绝句

一身万里别三年，想得呵毫雪满天。细字作行杂呜咽，惜花故事出灯前。
除夕得周印昆由张家口税关寄诗和酬四绝·其四
作者：陈三立
朝代：清
体裁：七言绝句

边徼沙黄车驮移，指挥云物照刀锥。遥怜旧俗人扶醉，念乱伤离独撚髭。
除夕被酒奋笔书所感
作者：陈三立
朝代：清
体裁：古风

纪年三十日已除，儿童鹅鸭相喧呼。高烛照筵杂羹饼，被酒突兀增长吁。国家大事识一二，今夕何夕能追摹。西南寇盗累数载，出没蹂躏骄负嵎。东尽黄海北岭徼，蛟鲸搏噬豺虎趋。雌雄彼此迄未决，发祥郡县频见屠。群岛万酋益嬲我，阴阳开阖方龃龉。当今事势岂不瞭，奈何馀气同尸居。自顷五载号变法，卤莽窃剽滋矫诬。中外拱手徇故事，朝暮三四绐众狙。任蒿作柱亦已矣，僵桃代李胡为乎。宏纲钜目那訾省，限权立宪供揶揄。何况疲癃塞钧轴，嗫嚅淟涊别有图。剜肉补疮利眉睫，举国颠倒从嬉娱。公然白日受贿赂，韩愈所愤犹区区。吾属为虏任公等，神明之冑嗟沦胥。极念禹域数万里，久掷身命凭鞭驱。朋兴众说有由致，欲扫岐异归夷涂。士民覆幕出至痛，地方自治营前模。事急即无万一效，终揭此义开群愚。岁时胸臆结垒块，今我不吐诚非夫。闻者慎勿嗤醉语，点滴泪血沾衣襦。
除夜
作者：陈三立
朝代：清
体裁：五言律诗

亘古存残夜，孤呻有小楼。灯扶浆担去，埃杂海光流。逃世吾宁及，攀天梦亦休。夷歌暖杯酒，摇入万方愁。
除夜
作者：陈三立
朝代：清
体裁：七言律诗

浮生千劫匆匆尽，祇乱残宵爆竹声。杯底笑啼终未解，灯前世界百无成。蛾眉渐惜供谣诼，龙剑谁云有合并。扫地焚香吾意了，江南赢得晚钟晴。
除夜得诸真长书题以寄兴
作者：陈三立
朝代：清
体裁：七言律诗

老余海畔狎鱼龙，惊喜生还对四松。碾梦车音违隐隐，埋云兵气尚重重。斗魁倒坐商歌动，榾柮烧泉薄醉逢。守岁亲颜书一尺，伤春湖舸问孤踪。
除夜念山园梅株雪冻未花再次前韵答节盦
作者：陈三立
朝代：清
体裁：古风

喧衙万鼓镫夕閒，醪浆濡抹椒蕾殷。男儿坐饱不羞耻，年年一笑吴钩弯。怪汝小山附城郭，苍松翠竹相依攀。我时洗眼向寥廓，岚涛云景参差间。无何苦雪折梅树，千条万蕊堆冰颜。垂头隐几弄瓶水，有如羁鹳愁空山。天遣子来破岑寂，为探花放频款关。不如意事常八九，谁迕造化移枢环。一梦蘧蘧堕香海，鸠呼鹃噪从嬉顽。金光百丈射杳霭，霞绮十色纷斓斑。依然酒醒烛窗下，此意微炫火所艰。安得偕子晚学道，刍狗万物贪沤菅。背负青天莫夭阏，御风阊阖泠然还。同舍杨生亦秀士，行穿邛蜀吟鱼蛮。相枧莫逆在天地，甘无寸效排时患。待赠一枝验春色，阳满大宅消癃瘝。
除日喜闻沧趣师由沪车夜至
作者：陈三立
朝代：清
体裁：古风

阴晴换园株，乌鹊呼破碎。万念到除日，如了一生事。嫩春色微茫，砌苔留古翠。爆竹声揭屋，衢巷亘铙吹。眼底麒麟楦，看作人扶醉。閒吟钩物情，微抱抗天意。喜传沧趣翁，驾海将车至。益使夜景明，灯火簇鞍辔。王程笃行李，江山且孤寄。遭时见迂阔，自斟沆瀣气。安排侑椒浆，迎笑赋守岁。
除日大雪叠韵柬节盦
作者：陈三立
朝代：清
体裁：古风

我昨登楼卮酒閒，日光赤血霞駮殷。眼底江流挟山势，西折东注沙痕弯。尚嫌残雪映明灭，未及拄杖穷搜攀。归来一醉世界寂，梦挂晴霭虚无间。岁除孰料雪更虐，寒风万里吹饥颜。夭矫虬龙脱银海，嵯峨城阙摇神山。儒生牖下得困卧，追逋不到门常关。吁子少年颇好事，欲迕造物移枢环。放逐流离饿不死，便便之腹誇天顽。托契臭味在潦倒，数见须发愁苍斑。五德兴衰有遭命，暖姝谈笑遗千艰。圣人御世皋夔出，吾辈端合埋草菅。春气动江梅蕊秀，扁扇准拟褰裳还。已识行歌逝吴会，宁闻采药逃荆蛮。人生瘖哑胜洗耳，舌在终恐干菑患。要道更治不病病，齧霄海上捐沈瘝。
除日柬季词
作者：陈三立
朝代：清
体裁：七言律诗

寻常颏唾在邻墙，击缶传杯索渴羌。遮莫移家俛溪水，便成隔世换沧桑。菜畦斸雪吟终好，哏榻栖香意自长。搔鬓又惊纷馈岁，残阳断角立茫茫。
除日祭诗
作者：陈三立
朝代：清

奎蹄缘蠕蠕，不避燖沃灭。棘丛飞翻翻，不戒网罟设。寰壤著大群，颠挤得跛躄。指数白马岁，灾变固已烈。四张麒麟揎，恢我炎黄国。吾衰泛江湖，向人有瘖舌。刺取剩馀景，咀嚼吐楮墨。且哦且自羞，么禽啾微雪。归欤收视听，蛇尾亦赴穴。瞥君祭诗作，哀锵碎冰铁。猛掣日月开，划照心头血。
除日祭诗和剑丞
作者：陈三立
朝代：清
体裁：古风

奎蹄缘蠕蠕，不避燖沃灭。棘丛飞翻翻，不戒网罟设。寰壤著大群，颠挤得跛蹩。指掌白马岁，灾变固已烈。四张麒麟楦，辉我炎黄国。宪法顿输灌，合彼海裔辙。猥以资汹汹，霾电诡一掷。吾衰汎江湖，向人有瘖舌。刺取剩馀景，咀嚼吐楮墨。且哦且自羞，么禽啾微雪。归欤收视听，蛇尾亦赴穴。瞥君祭诗作，哀锵碎冰铁。所极弄窈冥，霓敷灵草悦。扬我缕缕气，澹与蜃楼结。云龙逐东野，古泪复谁咽。猛挈日月开，划照心头血。
除日讯季祠
作者：陈三立
朝代：清
体裁：古风

岁除将以诗，岁岁视成例。今岁当风雪，更脱江海至。攀过才一瞥，那及胸中事。嗟我溷乡役，父老所鞿系。君若处萧閒，容色亦微瘁。颇闻燃藜初，剧夺饩羊糒。丈夫蓄万念，饮啄动为累。釜轹甑生尘，但张一尺喙。犹妄不自量，仰屋画大计。海客声汹汹，城阙答羹沸。何因恢天纮，综错插此辈。攒眉旋扪腹，腊鼓轰云际。梅影檐溜间，期君煮文字。
除日雪中书感
作者：陈三立
朝代：清
体裁：七言律诗

烛引簪裾酒气中，问天斫地意无穷。四时分洒亲朋泪，万劫能留老秃翁。远海微微春在水，荒城莽莽雪吹风。传书寒雁迷人眼，痴对瓶梅发小红。
陶斋尚书之弟许州牧获出土颜鲁公所书和州刺史张敬因碑残段三十字尚书因徵题
作者：陈三立
朝代：清
体裁：七言律诗

鲁公书势蛟鼍横，斫剑画椎起人敬。一朝光气满山川，千岁残碑出坑阱。摩挲失喜寄青毡，河永江閒誇季孟。尚书孝友更思贤，岂徒凤墅备搜證。
陶斋尚书所藏欧西水画册
作者：陈三立
朝代：清
体裁：七言绝句

罗马名师不可攀，至今派别角荆关。尚书胸次收瀛海，更映灵奇数点山。
陶斋尚书招游松蝉亭时十一月二十日
作者：陈三立
朝代：清
体裁：古风

冶城山水窟，名者以十数。筇杖所尝经，略已发其趣。城北久荒瑟，莽然繁草树。斜穿驰道旁，孰意获奇遇。有阜如蜷蚕，有亭如蹲鹭。插入琉瓈盆，层层松影护。秋晚从公游，梁髯亦蹑屦。叶罅兀千峰，寒阳翳复吐。灯色飏联吟，凄与蝉唱布。泬漻杳霭中，旷劫屐谁驻。名之旌所遭，各哂济胜具。兹来拾梦痕，芜径换霜露。徘徊落木根，怀人日将暮。息壤宁可盟，道胜在跬步。相望谢公墩，捉鼻匪恒度。
陶斋尚书酒集扫叶楼遂同登翠微亭
作者：陈三立
朝代：清
体裁：七言律诗

岩腰车骑绕楼台，贪认前朝听呗来。雨色晴光荡城郭，湖荷江柳照尊罍。孤亭摩碣龙蛇动，万绿浮天雁鹜猜。宇宙此山身是寄，奇怀收入野僧陪。
陶矩林杜云秋罗顺循由日本阅操还适易实甫亦归自西安
作者：陈三立
朝代：清
体裁：七言律诗

行人觇国遇长门，归客题诗认旧村。一驾鼋鼍恣挥斥，一呼鴳鹊共啁喧。海天笳角迥三岛，歌哭泥涂剩六魂。我亦奎蹄曲隈虱，相看惟有涕痕存。
隆和舟中晓望
作者：陈三立
朝代：清
体裁：七言律诗

岚绮晴连千万山，袅空旗纛晓风閒。琴歌犹杂奔涛咽，庐墓刚成力疾还。已逝蛟鱼喧罟艇，长饥雁鹜起芦湾。倚栏自拂襟裾语，念乱伤离两鬓斑。
集利涉桥水亭二首·其一
作者：陈三立
朝代：清
体裁：七言绝句

寂历东亭明夕晖，短吟閒眺意多违。赚来一片飞花地，恰是游人打桨归。
集利涉桥水亭二首·其二
作者：陈三立
朝代：清
体裁：七言绝句

桥外楼台丝柳长，没篙新涨浴鸳鸯。贞元朝士还相见，为汝闻歌泣数行。
集客古渝轩沽饮食牛尾
作者：陈三立
朝代：清
体裁：古风

老饕咄市人，流沫危楼上。一呷牛尾羹，据席谈霸王。晴旭翻深杯，四壁写醉状。各有伤心句，欠付旗亭唱。
集沪上酒楼
作者：陈三立
朝代：清
体裁：七言律诗

栖迟海角盛朋徒，小聚还如下食乌。莫问乱离轻性命，祗馀饱死羡侏儒。穿霄鸿雁将归思，登俎鱼虾话旧都。隔坐道人兼涕笑，学仙且战一时无。
集琴初寓宅送子申往津沽分韵得今字
作者：陈三立
朝代：清
体裁：古风

火云蔽郭炎埃侵，蒸汗烁体亲炮燖。触热褦襶复见今，笑夺墨沈翻甘霖。主人宴寝德愔愔，列阶树石交藤阴。迎凉脱却头上簪，窅然四坐飞断吟。下觊九幽攀千寻，崩腾灵怪奏爨琴。咀噍兀面瓦雀临，掐擢肝肾忍不禁。酒半李侯聒分襟，孤悬细腰淹沽浔。风中幡纛摇归心，噫侯器干视国琛。妙艺包缠篆刻淫，缟带雅步价璆琳。往丁大盗屠羽林，溅血都市成摸金。桎囚脱死啼疮禽，奔走皮骨结舌瘖。落南乞浆膏釜鬵，抑项作计侔挫针。驵侩竖子杂浮沈，胜日围咏浊醪斟。呴濡故侣荐野芩，起吐块垒高嵩岑。门前休俯泪河深，且卧锋车出岖嵚。路呻听作韶濩音，海气腥臊护一衾，渴吻终幸遗林檎。
集登菱湖院楼入夜饮后厅阁子上·其一
作者：陈三立
朝代：清
体裁：五言律诗

又随啼鸟至，袅袅在湖楼。亭馆临霞秀，山川带日浮。柳阴初共色，花气故连愁。自倚春魂醉，倾觞接九州。
集登菱湖院楼入夜饮后厅阁子上·其二
作者：陈三立
朝代：清
体裁：五言律诗

罢筵忘礼乐，背烛悦关干。远树垂云合，晴蛙听水寒。众心支寂寂，玄象斸漫漫。于此游方外，微风损佩兰。
集通州师范学堂示季直并贻王旭庄州牧
作者：陈三立
朝代：清
体裁：七言律诗

跨江控海一都会，广厦环流物象雄。尽抉群材弃糟粕，上窥三代得帡幪。瀛寰福泽声灵合，石室文翁拟议空。起抚弦歌谁和汝，相携破涕问苍穹。
雨
作者：陈三立
朝代：清
体裁：五言律诗

书剑园居懒，初听秋雨长。竹廊吟病叶，桂坞漏新香。饥鹤还能舞，潜鱼亦自忙。怀人江海断，灯火诉寒螀。
雨中于北高峰下谒瞿文慎公墓
作者：陈三立
朝代：清
体裁：七言律诗

灵境斜趋细雨中，山形墓道峙穹窿。碑前郭带鱼龙水，木末钟飘鹰隼风。乱竖披狂仍累岁，吟朋散落益思公。孤弹衰涕寒云里，魈魅如窥万竹丛。
雨中于北高峰下谒瞿文慎公墓
作者：陈三立
朝代：清

灵境斜趋细雨中，山形墓道峙穹隆。碑前郭带鱼龙水，木末钟飘鹰隼风。乱竖披猖仍累岁，吟朋散落益思公。孤弹衰涕寒云里，魈魅如窥万竹丛。
雨中倚楼作
作者：陈三立
朝代：清
体裁：七言律诗

绕宵雷电群山动，隔酒风烟一榻迷。雁影拍霄来断续，鸠声在树忽东西。作丝寒雨魂灵出，照古孤襟物论齐。十日倚楼千万恨，泪痕留长草萋萋。
雨中倚楼望北极阁
作者：陈三立
朝代：清
体裁：古风

溪楼闭寒雨，杖策将安之。登楼肆遥瞩，苍然烟霭垂。天半北极阁，辟易蹲孤罴。草树翳陂陀，城堞碍罘罳。宿昔游宴地，被襟赋新诗。一从衅萧墙，四合殷鼓鼙。纵烧哗使府，脱险无偏师。悃款霜髯翁，覆肯籧篨为。阴谋收遗烬，抚膺随健儿。孤栖比荒岛，老泪滴孑遗。夕眠道人床，朝进残卒糜。弃不援蚍蜉，呼吁竟何施。终负共患难，挈孥恤其私。啼乌尚缠绕，惨惨眼中枝。暮色动笳角，搅我中肠悲。
雨中入平江境抵宿坳头山
作者：陈三立
朝代：清
体裁：古风

众山体殊姿，既雨如新沐。瞻眺无险艰，霖潦聊踯躅。玄云卷西陂，薄雾萦东麓。渠喧激清音，松竹霭然绿。搴芳碍流赏，延秀擅凝目。靡靡游子叹，冉冉征夫足。夕气忽森沈，惊心有腾伏。投止暂为欢，持觞讯华烛。
雨中别临川李博孙往当涂田舍取逋租
作者：陈三立
朝代：清
体裁：古风

博孙身悬黄浦市，刀圭糊口牛医比。有田供祭当涂间，贩粜失期负倍蓰。往索乘船下视我，三日秋霖如泼水。劫馀坐忆钓游处，烧灯摇愁对绿蚁。为言取途出板桥，旅舍昔传三娘子。闭房画地播麦粒，秀苗嘉实穫弹指。侵晨饼饵饷过客，客尽化驴帖两耳。或鬻作骑或牵磨，可怜富媪喧闾里。君今寻问兵戈后，愈有怪诞耀稗史。多生一饱示轮回，已赞其说为可喜。
雨中午诒招集愚园兼饯郭统将还长沙
作者：陈三立
朝代：清
体裁：古风

暗雨趋荒途，狼藉车马迹。穿廊憩轩馆，坐抚玲珑石。水湾荫繁木，初杏拆春色。辛荑亦怒开，高花澹楼壁。细鸟窥客閒，蹲枝与啾唧。置棋栏楯底，机权眩黑白。吾侪狎丧乱，贱儒嗜饮食。兴亡一瞬过，不涴杯中物。天空飘鹅雁，投南音历历。郭侯文武姿，曰归将母急。江海有生还，于汝杂歌泣。懿德日陵替，横议剧戈戟。谁能扫凶梗，挽使人纪立。为我吊汨罗，听瑟蛟龙窟。兰佩眷寤寐，毋为后人惜。寒飔荡离筵，醉语倒胸臆。
雨中去西山二十里至望城冈
作者：陈三立
朝代：清
体裁：七言律诗

群山遮我更无言，莽莽孤儿一片魂。高下烟霏飘鬓发，送迎负担自溪村。影箯秃柳狰狞出，喧屋攒枫向背翻。越陌度阡同梦寐，望城冈外雨留痕。
雨中发南昌行七十里泊张家湾
作者：陈三立
朝代：清
体裁：古风

出郭雨气寒，落舟风力怒。披襟划虚空，洗我酒痕污。梭穿洲渚非，箭激云壑暮。閒鸥似相哂，数客来复去。小水明湾洄，初认系缆树。阴岸聚魍魉，鼾榻杂妇孺。宵深乱蓬滴，下挟波声仆。犹揽赠刀心，一枕吾何与。
雨中寻青溪
作者：陈三立
朝代：清
体裁：五言律诗

衣鬓明秋涨，閒心无与同。片山云雨上，孤棹管弦中。沙鹭饥相聚，风枝靡尽东。冥寻拂灵境，元气白濛濛。
雨中望西山
作者：陈三立
朝代：清
体裁：古风

山中雨又雷，草树尽披靡。起视岚气深，屋角改苍紫。西山隐天表，恍裹百重纸。飞光接微茫，走势失迤逦。金蛇掣云海，蛟螭角嶷嶷。腾踔攫虎豹，万怪在其里。亦有列仙人，冠帔跨騄駬。拥簇千芙蓉，仪卫鹄而俟。贝阙陵虹梁，环泻银河水。的砾闪低昂，浩漫断涯涘。凝眼眩揣摹，掬涕一洒此。魂气际天地，取斗峰峦诡。会见长风嘘，探彼以忘死。
雨中柬季词
作者：陈三立
朝代：清
体裁：古风

秋光不受缚，决骤作飞雨。园木与枝梧，暝烟垂缕缕。照檐紫荆花，残红聊可数。池荷比败蔬，狼籍倒鬲釜。乌鸟贪其巢，壁螀声相补。节物乱酸肠，万绪悭一吐。犹阅斗蛟虬，益令伺豺虎。匈奴断右臂，蓬莱失左股。杀机到寝荐，隐轸指画肚。念我养疴人，猎德翳环堵。缯絮裹羸形，寒菹映菽乳。幼安有皂帽，曼倩辨黑土。汲古从迷邦，谁为贮辛苦。吾不知许事，寻源弟一祖。
雨中楼望
作者：陈三立
朝代：清
体裁：五言律诗

残秋如恋别，写雨作啼痕。柳气吹初聚，车声咽更奔。盖头鸿雁字，落笔蠹鱼魂。可了非人世，潇潇媵一尊。
雨中登城南楼访陈八兆葵不遇
作者：陈三立
朝代：清
体裁：古风

午衙挝尽冬冬鼓，独向城头看飞雨。自昔楼台拔地高，千里春心弄平楚。南来岳色更苍然，凭阑呼酒对双川。眼前莫问兴亡事，指顾风光满天地。误被游人唤作仙，飘飖自具凌云气。一笑都成湘上山，相逢相避有无间。回头莫忘沽衣处，太息钟声人未还。
雨中登惠中茗楼
作者：陈三立
朝代：清
体裁：古风

驱车踏沮洳，访旧愆促膝。旁睨倚江楼，就避飞雨急。层轩笼霄光，下唾万家室。尺雪瞬已残，栖瓦馀玉粒。澄川贯阛阓，首尾舟航集。弥漫海气生，云重雁行失。悲风扬市声，酸杂羸癃泣。穷冬逼寒饿，满路缘虮虱。大猾愈充斥，乱萌肯收拾。呜呼偷活地，相斫行见及。老懒迷所归，亡命亦其一。茗碗对茫茫，穹昊鉴痴立。
雨中经首山
作者：陈三立
朝代：清
体裁：古风

扶舆战风涛，灵界恣翕辟。荒忽鸿蒙初，下上混一白。辰装赴遐征，俛仰气已夕。鸦色带辕驹，湿光冒场麦。峻坂无留轮，奔蹄有脱轭。伸皋阻来途，长雷荡危石。树杪画烟痕，檐端漏天隙。浩荡箕颍情，旷邈巢由迹。离襟若可持，宿思谁能隔。咏彼采薇歌，调饥叹行役。
雨中自丁家山康庐还饮苍虬湖居被酒夜归同闲止作
作者：陈三立
朝代：清
体裁：七言律诗

下窥湖水狭如盆，细雨灯窗笑颊存。暝曳虚无孤岛气，坐侵明灭万花痕。歌呼自寄神州痛，酩酊方知恶客尊。径黑夜归吠寒犬，掉头有宅系云根。
雨中自丁家山康庐还饮苍虬湖居被酒夜归同闲止作
作者：陈三立
朝代：清

下窥湖水狭如盆，细雨灯窗笑颊存。暝曳虚无孤岛气，坐祲明灭万花痕。歌呼自寄神州痛，酩酊方知恶客尊。径黑夜归吠寒犬，掉头有宅系云根。
雨中诸真长携瓶酒邀偕仁先恪士游云栖
作者：陈三立
朝代：清
体裁：古风

鱼贯舆而前，江路逐健翮。十里荡潮音，醒此看山客。雨中秋草径，始与帆樯隔。斜趋迤逦陂，怒迎巉岩石。猝仰竹万竿，行列森矛戟。古木困重围，突兀拒坚敌。层阴郁沈沈，云光自阖辟。摩戛寒玉韵，风过魂气碧。惝恍落钟磬，寺楼临咫尺。湿衣贺游侣，天全子猷癖。人生贵乘兴，有句吐僧壁。灵境付醉看，归途验双屐。
雨中谒周元公墓
作者：陈三立
朝代：清
体裁：五言律诗

高磴烟如扫，荒林雨自吟。千峰初照酒，半碣欲亲襟。芜满残春色，花留后死心。无言證儒墨，天地更何寻。
雨中赴吴鉴泉李耕畬招饮
作者：陈三立
朝代：清
体裁：古风

雨辙寻一痕，地主欢二妙。华筵饫腥膻，寒厅满谈笑。穷海蜕故国，挂齿辱史料。老怀正骄人，此坐皇穹照。犹馀醉归路，疾车逐鹰鹞。
雨中过安庆有怀姚叔节
作者：陈三立
朝代：清
体裁：七言绝句

斩新春树鹭边城，千里寒江涩不晴。中国少年姚叔子，为谁费尽短灯檠。
雨中题峥庐壁·其一
作者：陈三立
朝代：清
体裁：七言绝句

啼乌已放匆匆去，寒雁犹看冉冉东。谁念山中三日雨，墙梅吐萼瓦盆空。
雨中题峥庐壁·其二
作者：陈三立
朝代：清
体裁：七言绝句

西山游屐草烟荒，祇饱松声百道长。可似涪翁卧双井，吟魂破碎永思堂。
雨后偕闲止立湖侧观涨
作者：陈三立
朝代：清
体裁：七言绝句

千山出浴掩斜晖，草气烟光欲合围。三尺涨痕添一雨，澄鲜秋水照鸥飞。
雨后咏
作者：陈三立
朝代：清
体裁：五言律诗

乍歇溪上雨，新凉迎鬓须。香疏当户桂，秋落倚墙梧。丑类犹蟠结，虚声老怪迂。胡床鼙鼓外，时爱鹊相呼。
雨后园夜对月
作者：陈三立
朝代：清
体裁：五言律诗

树杪腾凉月，胡床好卧看。照檐蝙蝠出，飘砌络纬残。雷雨垂馀气，池台接累叹。吹笳江海断，空忆蔗浆寒。
雨后晚步墓上·其一
作者：陈三立
朝代：清
体裁：七言绝句

藤梢棘蔓被山冈，支杖冲泥落暗香。墓上万松残雨在，一生祇许立斜阳。
雨后晚步墓上·其三
作者：陈三立
朝代：清
体裁：七言绝句

山云作暝唤栖鸦，陇陌萦回踏卧蛇。逃世欲邀魑魅语，魂翻一径杜鹃花。
雨后晚步墓上·其二
作者：陈三立
朝代：清
体裁：七言绝句

四野蛙鸣雉亦飞，亭亭人影乱山围。孤儿更有沧桑泪，依倚东风洒翠微。
雨后暑退欣然作
作者：陈三立
朝代：清
体裁：古风

云阴歇朝雨，凉趣在闺闼。休汝肢体便，悠悠忘饥渴。天机玩无朕，物态妙相括。断溜不能长，夙心證圆活。遥知群响汇，未厌凄虫聒。帘影界烟痕，空青奋一割。烦襟自兹理，炎熇信天夺。孰云观徼非，冥栖庶称达。
雨后湖楼晓坐
作者：陈三立
朝代：清
体裁：五言律诗

人住蝉声裹，秋生雁影边。四围无缝树，半幅放晴天。魂定湖山气，歌移仕女船。避兵留把茗，默数乱离年。
雨后观觚庵园亭
作者：陈三立
朝代：清
体裁：五言律诗

阴阴溪上宅，云气结楼台。齧石量新涨，沈山有断雷。老怀双鸟寂，暝色万鸦来。亭角留荒径，谁求桤树栽。
雨坐独酌·其一
作者：陈三立
朝代：清
体裁：七言绝句

客从都市问行厨，持馈双瓶挂屋隅。风雨满山供一醉，洗泥苦笋世间无。
雨坐独酌·其二
作者：陈三立
朝代：清
体裁：七言绝句

凭栏颏唾接岩峦，种竹今堪斩钓竿。隔海吟朋应念我，独馀渴吻万灵看。
雨坐琴志楼
作者：陈三立
朝代：清
体裁：五言律诗

雨底啼沧海，飞风无际涯。画楼贪燕鹊，酒碗接龙蛇。世外云为帝，天边瀑有芽。陆沈驯一壑，隐几数年华。
雨坐遣怀
作者：陈三立
朝代：清
体裁：七言律诗

漆云丝雨暗溪楼，虫语虚堂已自秋。延架藤萝新翠活，翻阶花药乱红愁。争传献赋趋金马，何事驱车滞土牛。哀乐关人无是处，闭门吾向浊醪求。
雨夜
作者：陈三立
朝代：清
体裁：五言律诗

云气俄成雨，轩窗对举杯。文书邀暗烛，岩壑荡长雷。薄醉关吟啸，幽愁自阖开。呼僮支一盖，莫使牡丹摧。
雨夜
作者：陈三立
朝代：清
体裁：七言律诗

晚风扶雨过江城，灯涩湖楼颏唾清。蝙蝠投檐临水影，鸟乌争树隔墙声。亲为贾竖天宁弃，冥蹑匡庐梦欲成。都忆踏歌黄篾舫，涨痕应与蟹标平。
雨夜
作者：陈三立
朝代：清
体裁：五言律诗

腥风移冻雨，狼藉作春寒。木榻邀灯语，瓶枝写镜看。老怀违气数，醉鬨隔栏干。谁问辞群雁，惊弓湿羽翰。
雨夜偶书
作者：陈三立
朝代：清
体裁：五言律诗

秋气无高下，衰衰夜雨中。一凉能定梦，万聒与翻空。漆字灯檠故，花源病榻同。笑凭足三刖，执帚号痴聋。
雨夜写怀
作者：陈三立
朝代：清
体裁：古风

一灯如诉我，宵雨在千峰。起合苍茫气，谁窥块独踪。古心驱作祟，残运裂难缝。祗对不臣木，青青牖下松。（孟郊《罪松》诗：「松乃不臣木，青青独何为。
雨夜同贺绍亮许苓西薛次申三观察泛小舟秦淮上戏为二绝句·其一
作者：陈三立
朝代：清
体裁：七言绝句

柳岸围灯雨打船，河桥新涨晚鸥天。携来捉鼻二三子，都换沧桑到酒边。
雨夜同贺绍亮许苓西薛次申三观察泛小舟秦淮上戏为二绝句·其二
作者：陈三立
朝代：清
体裁：七言绝句

倚醉飘愁不自知，吴娘絮语已多时。二千年在弦歌里，今夕秦淮果属谁。
雨夜携客就小舫取酒尽醉作
作者：陈三立
朝代：清
体裁：五言律诗

溪涨飘歌尽，船灯听雨来。秋吟满堤叶，坐拥半城雷。时节鱼初美，江湖意可哀。残钟一看客，始觉负深杯。
雨夜答陈锐
作者：陈三立
朝代：清
体裁：古风

楼高雨易悲，窗深风始断。独有支离人，孤蹬照凄叹。慊慊意无轨，亹亹情已烂。虚庭候叶吟，阴砌闻虫乱。余怀念隐沦，昔游触今算。鸡鸣见君子，携手况宵旦。兰芍惜遗芳，弦歌永孤玩。悬解达神理，于兹得问难。穆如周孔情，邈矣游夏赞。瞻言步京阙，希风炳江汉。五十而无闻，吾衰逝过半。聊为行国谣，前席伫来翰。
雨夜过安庆有怀沈子培方伦叔马通伯姚叔节诸子
作者：陈三立
朝代：清
体裁：五言律诗

鼾枕长雷接，灯窗冻雨翻。浮江迷一往，傍郭警馀喧。数子天应惜，高文世已尊。重过眠食地，隔梦两无痕。
雨夜遣兴用樊山布政午彝翰林唱酬韵
作者：陈三立
朝代：清
体裁：古风

池上藤萝数点雨，灯窗饱饭腹如鼓。趺坐匡床一事无，冥蹑天根袭气母。簪缨竹帛定何物，商歌金石有环堵。糟醨餔啜用浇胸，人海睥睨几伸拇。士生孰暇量短长，鬓发飘霜自摩抚。忽煎怀抱肯念乱，患在心膂延臂股。阴谋勾践久窥吴，游说张仪故欺楚。鸣野空悲雁失群，安巢犹盼乌返哺。蜩螳沸羹果何世，耿耿忧同漆室女。所冀馀力田甫田，务锄骄莠穫玉黍。起讽两雄赠答篇，恍月当天潮应午。世人但眩五铢衣，那识幽衾贮辛苦。郁陶悱恻本忠厚，源出离骚二十五。收视返听炉薰旁，妄證宿业快倾吐。
雨夜酬廖十秀才
作者：陈三立
朝代：清
体裁：五言律诗

一夜愁将两，摇摇满洞庭。孤吟知烛暖，羁梦与花零。朝市能偕隐，生涯敢独醒。还期北湖棹，卧弄楚山青。
雨晴偶书
作者：陈三立
朝代：清
体裁：七言绝句

蹄齧才閒辕下驹，低昂晴色烂梅株。千枝细鸟韵簧笛，长昼移来娱老夫。
雨晴入后园寻春
作者：陈三立
朝代：清
体裁：五言律诗

淡沲晓风前，光阴步步妍。杂花香宿雨，新叶养晴天。波影鱼身乱，楼台鸟语圆。呼儿坐芳草，春色一相怜。
雨晴墓道登望作
作者：陈三立
朝代：清
体裁：古风

山居春气寒，况兼深夜雨。侵晨乱晴光，庭叶烂烟缕。暖蜂始轰游，莺鸠相间语。墓门径蜿蜒，细步泪下土。照天千万花，红白愈娇吐。众山媚新沐，屿树不可俯。参差草木香，渺然此深阻。灵德辉山川，万化正涵煦。独虑亦有托，攀追与终古。回眼萧仙峰，飘云何处所。
雨晴看庐后桃花
作者：陈三立
朝代：清
体裁：七言绝句

几株吐尽空山色，秀竹初松掩映之。惹向楼头问晴雨，暖蜂围酒独来时。
雨望
作者：陈三立
朝代：清
体裁：五言律诗

改岁誇何得，云光与雨痕。嫩春苏病树，孤唳落寒原。叠鼓巴船断，鸣笳晋垒昏。安排巢燕返，疑不向朱门。
雨望
作者：陈三立
朝代：清
体裁：七言绝句

水槛初凉出鬓须，阴阴虫寂鸟停呼。真成块独逢秋雨，凭湿魂痕染绿芜。
雨望
作者：陈三立
朝代：清
体裁：五言律诗

溪山霭微雨，迢递落鸠声。花药扶春满，楼亭对酒明。炊烟斜自舞，林瘴薄还生。木末喧归骑，依稀湿旆旌。
雨望待芰老不至
作者：陈三立
朝代：清
体裁：五言律诗

一往还馀我，山楼看酒杯。竹光摇雨散，松气卷云回。深念关啼鸟，残痕长宿莱。青苍连眼膜，端许作痴来。
雨朝涛园过示新篇
作者：陈三立
朝代：清
体裁：七言律诗

寒雨高楼枕簟清，客来排闼废逢迎。饥乌晓啄竿灯穗，跛马閒嘶瓠叶棚。衔袖硾笺商句律，传衣嫡乳已声名。吾侪敝帚无人羡，宋玉聊呼作老兵。
雨止出眺庐外诸山
作者：陈三立
朝代：清
体裁：五言律诗

小山乱凫鸭，俯啄或昂趋。踏草烟都死，崩沙径欲无。醉魂迎虎气，晴霭落鸠呼。藜杖遗人境，冥寻万化扶。
雨窗漫赋
作者：陈三立
朝代：清
体裁：古风

晴埃蔽郊郭，稍稍扬炎威。雷音送一雨，淅沥庭树滋。燕去虾蟆瘖，始觉秋虫悲。窗影列峦岫，凉翠亲我肌。倚几视故纸，好事传其辞。恐此便相累，自笑亦同之。世积取精多，百学萦寤思。小成缀荣华，甘与草木萎。腹中记名氏，徒苦后生为。吾言匪矫饰，看云浮一卮。
雨窗遣闷
作者：陈三立
朝代：清
体裁：五言律诗

萧萧风雨急，窈窈屋庐深。作暝寒山气，吹秋答叶吟。陆沈犹吊影，酒渴已成今。孤咏亲虫语，无劳海月寻。
雨花台登山
作者：陈三立
朝代：清

霁郭开吾意，孤寻瘗血冈。放春茸短短，翻野吹茫茫。石颗蛇遗卵，濠围鼠养疮。难忘随牧竖，飞雨在残阳。
雨花台登山
作者：陈三立
朝代：清
体裁：五言律诗

霁郭开吾意，孤寻瘗血岗。放春茸短短，翻野吹茫茫。石颗蛇遗卵，濠围鼠养疮。难忘随牧竖，飞雨在残阳。
雨过
作者：陈三立
朝代：清
体裁：五言律诗

雨过凉人意，清深茗坐留。园葵空抱日，砌竹暗来秋。天物閒仍竞，吾生倏若浮。成亏在阿堵，宁用浊醪求。
雨过复晴睡起作
作者：陈三立
朝代：清
体裁：七言绝句

匡床倒枕昼虫虫，骤雨奔霆落梦中。惊散神官哦六字，晴鸠初唤蒋山东。
雨集淮舫小鲁感愤有作次韵调之并示同坐诸子
作者：陈三立
朝代：清
体裁：古风

秦淮谁不爱，矧足娱衰暮。骤雨乱秋晴，酒舫未移驻。扶携东南朋，狎谑得亲故。娉婷映歌席，几辈冠时誉。一笑等媸妍，措大何所务。击节讴承平，孰为伊与傅。争及行乐时，得无胥溺惧。髯独抱深感，聒使儿女谕。剩解后庭花，且就闲情赋。岁月忆江南，都成断肠句。烟飙惨澹合，琶板络绎赴。六代万灯前，醉誇双桨遇。
雨雪连朝久不与仁先相往还顷承写送幽栖图并示新句报以此诗
作者：陈三立
朝代：清
体裁：七言律诗

囚鸟终难翮出笼，啾瞅觅侣诉途穷。雾迷雪闭灭辙迹，道丧运极藏鸿濛。图夺魅居扶梦住，诗含禅悟与天通。匡山掌故添歌哭，旷劫凭哀两秃翁。
雨霁
作者：陈三立
朝代：清
体裁：五言律诗

千林卷宵雨，窅窅弄寒晴。云碎一春影，风含百鸟声。微生安所殉，孤酌暗相惊。屋角挂苍岭，飘鸢纵复横。
雨霁入山园梅已放花喜而有作
作者：陈三立
朝代：清
体裁：五言律诗

天霓惊一眴，照耀几枝新。秀领孤峰色，心生万古春。翠禽翩石竹，晴雾孕香尘。留赏山园胜，驰骑报酒人。
雨霁发通远驿遂过陶靖节故里作
作者：陈三立
朝代：清
体裁：古风

残雨埽回一千里，猛接啼莺万山起。鬓外犹分草木凉，坞边已散岚霞绮。自从苦霖滞晨夕，有足不到苍崖趾。翻风飞云同眼前，独抱天光破荒诡。长林酣尽笙竽声，篮舆来看山中晴。层霄青空纤雾了，峰峰叶叶如新生。游蜂舞蝶暖相见，电竿湿翠明如线。石气能侵大九州，翻从斜日思乡县。漱玉溪音趋栗里，陇陌初苗秀无似。南岭应留高士云，东篱剩诵徵君诔。我亦平生怜酒熟，道路芳菲散人目。好与携持千载心，天地清辉接奇服。世间何处置温泉，回头能说此山川。异时卜筑缘邻曲，往为躬耕下噀田。
雨霁发通远驿遂过陶靖节故里作
作者：陈三立
朝代：清
体裁：古风

残雨扫回一千里，猛接啼莺万山起。鬓外犹分草木凉，坞边已散岚霞绮。自从苦霖滞晨夕，有足不到苍崖趾。翻风飞云同眼前，独抱天光破荒诡。长林酣尽笙竽声，篮舆来看山中晴。层霄青空纤雾了，峰峰叶叶如新生。游蜂舞蝶暖相见，电竿湿翠明如线。石气能侵大九州，翻从斜日思乡县。漱玉溪音趋栗里，陇陌初苗秀无似。南岭应留高士云，东篱剩诵徵君诔。我亦平生怜酒熟，道路芳菲散人目。好与携持千载心，天地清辉接奇服。世间何处置温泉，回头能说此山川。异时卜筑缘邻曲，往为躬耕下噀田。